5 Pemimpin Tertinggi Kerajaan Dunia Yang Asalnya Seorang Artis

Ahli politik yang berazam untuk naik memimpin masyarakat, biasanya mempunyai kerjaya dalam undang-undang atau pentadbiran awam, sebelum karier politik mereka bermula.

Bagaimanapun bagi sesetengah ahli politik, mereka bukan saja berjaya menceburi politik tanpa ada pengalaman mentadbir. Bahkan lebih dikenali orang sebagai anak seni yang tugasnya menghiburkan orang ramai.

Tahukah anda siapakah pemimpin dunia yang duduk dalam kategori ini, berjaya naik menjadi pemimpin nombor 1 kerajaan negara mereka? Berikut lima penghibur yang naik menguasai tampuk pimpinan negara mereka.

Pencerobohan Russia ke atas Ukraine memperkenalkan kita kepada Volodymyr Zelenskyy, Presiden Ukraine yang mengemudi negaranya berdepan ancaman ketenteraan Vladimir Putin serta krisis-krisis politik antarabangsa yang timbul akibatnya.

Lahir pada tahun 1978 di Ukraine USSR, Zelenskyy membesar di Mongolia sebelum kembali ke Ukraine meneruskan pengajian di sana. Dia menyertai Kyiv National Economic University dalam jurusan undang-undang, dalam masa sama aktif seni persembahan pentas.

Walaupun sudah bergelar graduan undang-undang, Zelenskyy memilih haluan berbeza. Dia menyertai kumpulan persembahan komedi spontan Kvartal 95, mendapat slot persembahan bersama stesen penyiaran dari tahun 1997 sehinggalah 2003.

Kejayaan itu membolehkan mereka membangunkan Studio Kvartal 95, sebuah rumah penerbitan komedi yang akhirnya menjadi antara studio paling berjaya di Ukraine. Zelenskyy mengorak langkah lebih luas selepas itu, mula muncul dalam filem hasil kerjasama beliau dengan stesen TV tempatan 1+1.

Pada tahun 2014, selepas pergolakan dan kejatuhan kerajaan Ukraine, filem 'Servant of the People' yang dibintangi Zelenskyy ditayangkan dalam saluran 1+1 meletup.

Kisah berkenaan seorang guru lakonan Zelenskyy yang bersifat anti korupsi serta banyak mengkritik pentadbiran kerajaan, mula menjadi inspirasi masyarakat sehinggakan ada pihak menyuarakan agar Zelenskyy dan Kvartal 95 bertanding pilihanraya.

Untuk itu mereka memulakan parti yang dinamakan 'Servant of the People' sempena filem yang menjulang nama Zelenskyy, mengorak percaturan dengan berkesan melalui pengaruh media sehingga beliau naik bergelar Presiden pada tahun 2019.

Berlusconi terkenal di kalangan masyarakat dunia kerana dua sebab. Pertama, beliau pernah menjawat jawatan Perdana Menteri Itali selama 3 penggal.

Kedua, beliau adalah legenda dalam liga bola sepak Itali sebagai pemilik kelab AC Milan, selepas era pemilikan kelab itu dibawah Berlusconi membawa kepada banyak kejayaan domestik dan antarabangsa.

Silvio Berlusconi lahir pada tahun 1936 dalam sebuah keluarga sederhana, menamatkan pengajian undang-undang di University of Milan tetapi turut sama meminati bidang muzik.

Ketika pengajian di universiti, kebolehan muziknya berkembang sehingga Berlusconi dikenali sebagai seorang pemain bass berbakat bersama kumpulan kugiran universitinya.

Bakat muziknya mula dikenali lebih luas selepas kugiran disertai beliau diundang bermain di kelab-kelab, bar dan kapal pelayaran sebagai artis residen, menghiburkan penonton setiap malam.

Di sinilah Berlusconi mengasah kekuatan vokalnya sebagai seorang penyanyi sekitar dekad 1950 hingga 60-an. Dalam masa sama, dia berpeluang berkenalan dengan taikun-taikun besar yang boleh membantu kerjaya beliau.

Hasil kerja keras dan kerjasama dengan rakan kongsinya, akhirnya Berlusconi naik menjadi antara gergasi media penyiaran Itali.

Pada tahun 1993 ketika berlakunya pergolakan politik Itali, Berlusconi dan sekutunya memulakan parti Forza Italia; memanfaatkan sepenuhnya stesen TV yang beliau kuasai untuk berkempen. Dengan janji mahu mencipta 1 juta peluang pekerjaan sebagai kempen utama, Berlusconi yang mengepalai parti menang pilihanraya tersebut.

Dia diangkat sebagai Perdana Menteri Itali pertama yang bukan dari bidang pentadbiran awam, mengetuai kerajan pada tarikh 11 Mei 1994.

Presiden ke 13 Filipina, Joseph Estrada terus disebut sehingga kini kerana kisah kebangkitan beliau dalam politik adalah antara kisah menarik bagaimana seorang bidan terjun naik jadi pemimpin negara.

Estrada dari segi akademik gagal menamatkan pendidikan tertiari jurusan kejuruteraan sivil yang disertai, menggunakan wajah tampannya menjadi model sambilan sambil cuba menyertai industri hiburan, walaupun tidak direstui keluarganya.

Malu dengan pilihan anak sendiri, ayahnya memaksa anaknya itu menggunakan nama berbeza bagi melindungi maruah keluarga mereka. Jadi Jose Marcelo Ejercito menukarkan namanya kepada Joseph Estrada, memulakan karier bidang lakonan sebagai pelakon pembantu.

Nama Estrada meniti di bibir peminat filem selepas lakonannya dalam filem 'Asiong Salonga' terbitan tahun 1961.

Filem yang memaparkan kisah hidup seorang samseng dunia nyata bernama Asiong Salonga yang melindungi masyarakat setempat mendapat pujian dan sambutan ramai. Lakonan Estrada sebagai Asiong menjadi batu loncatan karier yang dicari-cari.

Estrada bersandarkan popularitinya sebagai seorang pelakon terkenal, menceburi politik pada usia 32 tahun selepas terpilih menjadi datuk bandar San Juan pada tahun 1969.

Dalam tahun sama ekoran prestasi baik mentadbir, Estrada dijulang sebagai antara 10 anak muda terbaik Filipina dalam bidang pentadbiran awam. Berdepan semua kesibukan, karier beliau sebagai pelakon terus berjalan.

Pada tahun 1986 Estrada digugurkan dari jawatan Datuk Bandar yang lama dipegang namun kembali bertanding dalam peringkat senat pada tahun 1987. Populariti yang dimiliki membantu Estrada naik menjawat jawatan Timbalan Presiden Filipina pada tahun 1992 sebelum dia naik sebagai Presiden negara itu pada tahun 1998.

Dia memegang jawatan itu sehingga bulan Januari tahun 2001, meletak jawatan selepas didesak hebat akibat skandal korupsi dan salah guna kuasa.

Sepanjang karier beliau sebagai anak seni, Estrada telah melibatkan diri dalam lebih 100 filem, kali terakhir berlakon dalam sebuah filem terbitan tahun 2009.

Nama Reagan menjadi antara nama Presiden Amerika Syarikat yang jarang dibayangi titik hitam.

Lahir pada tahun 1911 di Illinois, Ronald Wilson Reagan menunjukkan pencapaian baik dalam bidang akademik sejak kecil, membawanya memasuki kolej dalam jurusan ekonomi dan sosiologi.

Di sini bakatnya dalam bidang seni dan sukan mula menjadi tumpuan. Reagan bermain sukan ragbi Amerika selain mula lebih aktif menyertai aktiviti teater dan seni lakonan sehingga pencapaian akademik beliau merosot.

Bagaimanapun populariti beliau di kalangan pelajar ekoran pencapaian kokurikulum yang baik, membolehkan Reagan menjawat jawatan presiden persatuan pelajar - memberi pendedahan awal kepada beliau tentang politik kampus.

Bakat seni beliau diteruskan selepas graduasi, bila Reagan menerima tawaran menjadi juruhebah radio serta juruacara komentari sukan di stadium. Dengan pengalaman yang diperolehi, Reagan memberanikan diri menyertai pencarian bakat bersama studio Warner Bros, terpilih dengan kontrak selama 7 tahun.

Pengaruhnya sebagai seorang pemimpin mula terbukti selepas dipilih sebagai presiden persatuan pelakon Hollywood, menjulang namanya sebagai orang kuat industri.

Ketika menjawat jawatan itu, Reagan perlu menangani krisis dan konflik yang tercetus di antara kerajaan dengan penggiat seni membuka peluang kepada beliau bertemu ahli politik di sana. Pendedahan ini membantu Reagan bertanding, sehingga menjawat jawatan Gabenor California pada tahun 1966.

Reagan bercita-cita besar cuba bertanding jawatan Presiden pada pemilihan tahun 1968 dan 1976, tewas kedua-duanya.

Dalam cubaan kali ketiga, Reagan gah dengan kemenangan besar dalam pemilihan tahun 1981. Pada usia 69, beliau naik sebagai Presiden Amerika Syarikat paling tua (ketika itu) menjawat jawatan tersebut.

Beberapa bulan selepas memegang jawatan, Reagan terselamat dalam cubaan bunuh yang dihadapi. Pulih dari kecederaan, dia kembali bertugas sehingga bulan Januari tahun 1989; menamatkan rekod sebagai antara Presiden dengan kadar kelulusan dan penerimaan paling tinggi dalam sejarah Amerika Syarikat.

Nama beliau mungkin kurang kita kenali, tetapi Ignacy Jan Paderewski adalah wira kepada orang Poland yang jasanya tidak mungkin dapat dibalas mereka.

Paderewski anak kepada penjaga estet di Poland yang meminati permainan piano sejak kecil, dihantar belajar seni muzik bersama Warsaw Conservatory pada tahun 1872. Kemahiran pianonya mula berkembang selepas tamat pendidikan serta menyambung pengajian dengan guru piano terkenal di Poland, Theodor Leschetizky.

Berkat tunjuk ajar gurunya yang masyhur, Paderewski dijemput mempamerkan kemahiran di sekitar Eropah.

Paderewski terus aktif berkarya, menghasilkan melodi dan skrip teater sebelum kembali dilantik pengarah Warsaw Conservatory, lokasi di mana dia memulakan pendidikan seninya.

Sudah mempunyai kedudukan dan suara dalam masyarakat, Paderewski menggunakan pengaruh yang ada memberikan pandangan tentang kedudukan Poland dalam perang dunia pertama yang ketika itu sedang berlangsung.

Keberanian dan kemahiran beliau mengeluarkan hujah membolehkan Paderewski dilantik menjadi jurucakap rombongan pemimpin Poland ke Amerika Syarikat - sebagai usaha mendapatkan bantuan dalam tuntutan kemerdekaan Poland dari Jerman.

Penglibatan itu membawa Paderewski menjadi antara individu yang menandatangani Perjanjian Versailles di Perancis, sebagai usaha menyelesaikan kemelut penjajahan Jerman di Eropah serta mengabsahkan status Poland sebagai sebuah negara merdeka.

Selepas revolusi yang dicetuskan di Poland berjaya mendesak Jerman akur, pembentukan kerajaan bebas Poland mula digerakkan. Peranan Paderewski melobi kerajaan-kerajaan luar menyokong usaha masyarakat Poland, menjadikan beliau orang paling layak memangku jawatan Perdana Menteri Poland pertama.

Beliau dilantik sebagai Perdana Menteri pertama negara merdeka Poland pada 18 Januari 1919.

Bagaimanapun tugas pentadbiran bukanlah sesuatu yang Paderewski mahir. Dia kerap dikritik lemah kerana masih mengikut telunjuk kuasa besar dunia yang membantunya sebelum itu dalam mentadbir kerajaan baru mereka.

Paderewski memilih untuk melepaskan jawatan pada 27 November 1919, tidak sampai setahun menjawatnya.

Beliau mengumumkan mahu bersara sepenuhnya dari politik, kembali mengadakan persembahan piano di Eropah yang mendapat sambutan hangat sebelum berpindah ke Switzerland.

Bagaimanapun, khidmat beliau sebagai mediator kembali ditagih selepas Jerman mencerobohi Poland pada tahun 1939. Dia kembali dengan tugas lamanya - melobi kuasa dunia lain cuba mendapatkan bantuan kemanusiaan bagi memastikan hak warga Poland terbela dan dilindungi.,

Kemahiran piano yang dimiliki dimanfaatkan sepenuhnya Paderewski, yang kerap menganjurkan konsert mengutip dana di negara-negara Eropah untuk disalurkan kepada orang Poland yang terperangkap di tanah air sendiri.


5 Syarat Kontrak Pemain Bola Sepak Yang Pelik-Pelik

Sukan apabila sudah dipertandingkan dalam peringkat profesional, dilihat sebagai satu pekerjaan utama yang menjadi punca pendapatan.

Apabila dah jadi pekerjaan, pasti ada kontrak. Setiap kontrak pula mesti ada syarat dan klausa yang harus dipersetujui kedua-dua pihak, baik atlet sebagai pekerja dengan kelab atau persatuan sebagai majikan, sebelum mereka layak didaftarkan.

Bagi kebanyakan pemain bola sepak, kontrak mereka adalah kontrak biasa antara pekerja dengan majikan. Tidak ada pengecualian atau keistimewaan aneh dimaktubkan dalam kontrak mereka.

Dalam sesetengah kes unik, pemain atau kelab harus mempersetujui syarat-syarat aneh ketika di meja rundingan sebelum membolehkan tandatangan diturunkan. Berikut adalah lima yang paling aneh syaratnya.

Politik bergolak di antara negeri Catalonia yang ingin bebas dengan kerajaan Sepanyol, menyulitkan banyak situasi. Salah satu badan yang cukup terkesan, adalah kelab gergasi Sepanyol, Barcelona.

Ini kerana mereka beroperasi dalam wilayah Catalonia dan susur galur kelab ini lebih rapat dengan tradisi Catalonia. Situasi politik ini selain menjerat pengurusan kelab, turut menjerat salah seorang pemain terbaik dunia, Lionel Messi; walaupun dia orang Argentina.

Pada tahun 2017, bagi menandatangani kontrak baru Barcelona meletakkan syarat Messi haruslah bersedia untuk berintegrasi dengan lebih baik dalam masyarakat dan budaya orang Catalonia, dengan penekanan kepada penggunaan bahasa Catalan asli menjadi satu syarat penting.

Sebagai timbali balik untuk bersetuju kepada permintaan ini, Lionel Messi meletakkan syarat sekiranya Catalonia berjaya memperolehi kemerdekaan dari kerajaan Sepanyol sepanjang kontrak itu berlangsung, dia dibenarkan untuk membatalkan kontrak dan berpindah ke kelab lain, bergantung kepada pilihannya.

Beberapa tahun kemudian setelah masalah kewangan menimpa Barcelona dan Messi sendiri menerima potongan gaji, dia berpindah ke kelab PSG di Perancis menamatkan klausa ini daripada terus berjalan.

Sehingga ke hari ini ura-ura Barcelona masih mahukan Messi kembali ke Catalonia agar dapat kembali berbakti di sana, terus kedengaran. Ini kerana Messi dikatakan mampu menjadi ikon berpengaruh dalam kebangkitan warga Catalonia menuntut kemerdekaan mereka.

Memulakan karier pada tahun 1990, penyerang kelahiran Jerman, Giuseppe Reina mempamerkan aksi baik bersama kelab SG Wattenscheid 09 menjaringkan 15 gol dalam 56 penampilan.

Berkat prestasi baik itu, dia ditawarkan peluang menandatangani kontrak dengan kelab Arminia Bielefeld. Semasa rundingan dijalankan, Reina tegas mahu Bielefeld menaja baginya sebuah rumah untuk setiap tahun kontraknya.

Kontrak 3 tahun yang ditawarkan mampu memberikan Reina pulangan 3 buah rumah, selain pendapatan yang sepatutnya diterima. Permintaan itu dipersetujui kelab tersebut.

Malang bagi Reina, kontrak itu tidak memperincikan apakah jenis dan saiz kediaman yang perlu dibina pengurusan Arminia Bielefeld dalam memenuhi syarat tersebut. Jadi pengurusan kelab membina 3 buah rumah bersaiz miniatur yang diperbuat daripada bongkah LEGO untuk dihadiahkan kepada Reina setiap tahun.

Tidak berpuas hati kerana melihat tindakan Arminia Bielefeld seakan memperbodohkan dirinya, Reina membawa kes ini ke mahkamah.

Kedua-dua pihak akhirnya bersetuju untuk menyelesaikan kes itu di luar mahkamah selepas Reina ditawarkan sejumlah pampasan, agar isu itu tidak lagi dipanjangkan.

Hidup sebagai atlet profesional memerlukan seseorang mengamalkan tahap disiplin yang sangat tinggi.

Kecuali bagi beberapa kelompok istimewa...seperti legenda bola sepak Brazil, Ronaldinho. Dia cukup terkenal dengan hidup berpoya-poya gemar berparti tetapi tetap mampu memberikan aksi terbaik ketika berada di atas padang.

Pada penghujung karier beliau, Ronaldinho kembali ke tanah airnya selepas kontraknya dengan AC Milan tamat, dengan kelab Flamengo menyuarakan minat mahu mendapatkan khidmat beliau.

Bagi mencapai persetujuan, Ronaldinho meletakkan satu syarat mudah; dia harus dibenarkan berparti sesuka hati beliau dua malam dalam setiap minggu, tanpa ada apa-apa kekangan dikenakan. Pengurusan kelab Flamengo bersetuju.

Satu musim bersama kelab itu, Ronaldinho yang pada ketika itu berusia 31 tahun tampil dalam 56 perlawanan, menjaringkan 23 gol; untuk seorang kaki parti, rekod itu sangat-sangat mengagumkan.

Dalam sesetengah kes unik, ada pemain yang dihalang daripada beraksi demi menjimatkan perbelanjaan kelab. Kes sebegini pernah berlaku kepada pemain sayap Liverpool dan England, Alex Oxlade Chamberlain ketika dia masih mewakili kelab Arsenal.

Untuk setiap penampilan di mana Chamberlain bermain lebih 20 minit, Arsenal perlu membayar kelab asal pemain itu Southampton sebanyak £10,000.

Syarat tersebut mengakibatkan dalam beberapa musim bersama Arsenal, Chamberlain terpaksa berpuas hati melakukan penampilan pada penghujung perlawanan dan hanya sekali-sekala bermula dalam kesebelasan utama.

Begitulah juga yang berlaku kepada penyerang terkenal Perancis, Antoine Griezmann. Selepas gagal merebut posisi dengan kelab Barcelona, Griezmann dipinjamkan kepada kelab lamanya Athletico Madrid dengan syarat:

Sekiranya dia bermain lebih 45 minit dalam 50% perlawanan disertainya, Athletico perlu membayar Barcelona EUR40 juta sebagai yuran perpindahan wajib serta merta.

Bagi mengelakkan klausa pembayaran ini aktif, Griezmann diturunkan pada minit ke 60 setiap perlawanan, bagi meminimakan penyertaan beliau walaupun reputasinya sebagai pemain berbisa sangat disegani.

Itulah yang berlaku dalam beberapa perlawanan sebelum pengurusan kedua-dua kelab duduk berbincang, bersetuju membenarkan beliau berpindah ke Athletico secara kekal membolehkan Griezmann beraksi tanpa ada lagi sekatan.

Jika anda mengikuti perkembangan liga perdana Inggeris beberapa dekad dulu, pasti anda pernah mendengar nama Neil Ruddock, seorang pertahanan kental yang terkenal dengan corak permainan keras dan kasar.

Corak kurang disiplin permainannya itu malangnya turut menular ke dalam hidup beliau, kerana Ruddock turut dikenali sebagai seorang kaki minum dan suka berparti. Semasa ditawarkan untuk menyertai kelab Crystal Palace, pengurusan Palace meletakkan syarat untuk Ruddock mengawal berat badannya pada tahap 98.8 kg.

Jika dia melebihi tahap ditetapkan, gajinya akan dipotong 10%. Klausa ini diharap dapat membantu Ruddock fokus kepada tugasannya namun malangnya tetap tidak membantu.

Dia didenda beberapa kali dalam musim tersebut sehinggalah kontraknya ditamatkan selepas satu musim sahaja. Ruddock kemudiannya ditawarkan beraksi dengan kelab Swindon Town, berjaya menurunkan berat badan sedikit.

Penurunan itu tidak banyak membantu kerana Ruddock tetap dikategorikan terlebih berat untuk seorang pemain bola sepak profesional, sehinggakan gagal melepasi ujian asas kecergasan asas yang dijalankan.

Sudahlah tidak layak, Ruddock juga mencipta satu masalah baru bagi pengurusan kelab selepas semua seluar pendek yang dimiliki kelab gagal dipakai oleh Ruddock ekoran saiz tubuh beliau yang agar besar.

Beberapa cubaan membantu Ruddock kembali pada tahap tubuh optimum gagal, akhirnya pengurusan Swindon Town menyerah kalah mengisytiharkan Ruddock tidak lagi layak bermain.

Tindakan Swindon menamatkan kontrak secara mengejut dicabar Ruddock di mahkamah tribunal. Ruddock menang kes tersebut dan berjaya mendapatkan tuntutan gaji tertunggak sebanyak £57,000.


5 'Sampah Digital' Dalam Gajet Yang Ramai Malas Kemas

Banyak pihak bersetuju peralihan hidup ke dalam bentuk digital, memudahkan urusan seharian.

Sebagai contoh kita tidak lagi berhubung dengan surat, sebaliknya sudah menggantikannya dengan surat elektronik - melainkan untuk sesetengah urusan rasmi. Perpustakaan juga beralih digital, ekoran kemudahan penyediaan buku-buku yang boleh dibaca menggunakan peranti elektronik.

Format digital dikatakan menyenangkan hidup. Tidak ada banyak buangan terhasil. Tidak ada bahan fizikal perlu diuruskan. Namun realitinya ramai di antara kita masih perlu membuang masa mengurus sampah digital yang ada.

Kadangkala masa yang kita guna untuk mengurus sampah-sampah maya ini pun, makan berjam-jam tempohnya.

Satu masa dahulu sebelum wujudnya kemudahan mesej berasaskan aplikasi, emel merupakan antara penghubung utama kita selain daripada aplikasi berbual format lama seperti Messenger, ICQ dan sebagainya.

Kini, majoriti pengguna e-mel sudah tidak lagi diguna untuk mengutus-ngutus surat maya tetapi lebih kepada saluran komunikasi dalam urusan secara rasmi. Bagaimanapun, banyak laman web dan aplikasi di internet masih memerlukan alamat emel untuk kita melakukan pendaftaran.

Bila dah daftar bermacam jenis akaun dan dipaksa untuk bersetuju membenarkan pengendali laman web menghantar e-mel promosi kepada kita, akaun e-mel kita akhirnya jadi lokasi di mana e-mel yang langsung tak kita pedulikan dan baca berkumpul.

Bagi penulis sehari ada lah dalam 20-30 e-mel daripada laman-laman web dihantar, selepas 'unsubscribe' mana yang kena dengan selera kita. Yang tinggal pun semuanya tak penting mana. Hanya sekadar makluman notifikasi, promosi atau spam cuba menipu kita.

Seminggu sekali penulis akan duduk, membaca tajuk setiap e-mel yang terkumpul dan buang apa yang dirasakan tak menarik dan simpan mana yang dirasakan ada kebaikannya.

Berbeza dengan zaman dahulu sebelum berkembangnya format fotografi berorientasikan fail jenis digital, peluang untuk ambil gambar hanya ada satu saja. Tak boleh nak klik, klik, klik macam zaman sekarang.

Semuanya perlu diatur sebaik mungkin agar gambar yang terhasil mampu memaparkan semua orang dalam kondisi yang baik. Sekarang nak tangkap gambar, ambil saja berapa kita suka asalkan memori telefon pintar kita ada.

Ramai di antara kita ambil gambar sendiri satu gaya sama pun ada 10 keping. Tangkap gambar dengan kawan, 50 keping semuanya. Tangkap gambar hari raya 200 keping. Setiap kali kita tangkap, kita akan janji dalam hati kita "aku akan go through satu per satu gambar ni dan pilih gambar terbaik yang ada."

6 bulan kemudian, semua gambar masih ada dalam memori dan notifikasi mula keluar menyatakan storan kita semakin penuh. Masa tu lah kita duduk dan lihat satu per satu gambar, buang mana yang kurang cantik, bergegar dan sebagainya.

Di masa depan kami yakin situasi ini akan semakin buruk dengan kegilaan pengeluar telefon meninggikan jumlah piksel gambar yang ada. Semakin tinggi piksel, semakin tinggi data gambarnya. Semakin tinggi datanya....semakin banyak storan memori diperlukan menyimpannya.

Seperti e-mel yang sudah semakin kurang penting dalam komunikasi internet seharian, SMS adalah sistem yang kini tidak lagi digunakan secara meluas. Mungkin masih ada yang menggunakannya sekali-sekala.

Tetapi SMS zaman sekarang hanyalah saluran di mana kita menerima nombor TAC akaun perbankan, notifikasi transaksi kad bank yang kita lakukan atau notifikasi tentang promosi daripada pengendali talian telefon atau penyedia servis internet kita.

Walaupun nampak terhad...mampu menimbun juga kan bilangannya dalam telefon kita kan? Apatah lagi kalau kita ni jenis kerap berbelanja. Sikit-sikit dapat SMS. Beratus SMS terperap saja dalam telefon majoriti antaranya tak pernah dibaca pun apa isinya.

Pihak bank di negara kita pun sedang menambah baik sistem untuk tidak lagi bergantung dengan nombor TAC SMS, beralih kepada sistem pengesahan dalam aplikasi yang dikatakan lebih selamat.

Bila tiba hari tersebut, mungkin peti SMS kita akan jadi lebih lengang dan tak adalah makan masa sangat untuk membersihkannya.

Notifikasi senang nak dibersihkan. Hanya satu klik saja perlu kita lakukan untuk membuang kesemua notifikasi.

Tetapi bagi pengguna telefon pintar yang lebih veteran, penulis dapat melihat mereka kurang gemar membuang notifikasi yang masuk sehingga panjang berjela-jela notifikasi yang mereka terima.

Bila ditanya kenapa tak dibersihkan, jawapan mereka biasanya mudah; mereka rasa notifikasi itu menarik seperti notifasi Youtube memaklumkan tentang muat naik terbaru dan takut kalau dibuang, nanti mereka tak jumpa lagi topik itu.

Jadi mereka biarkan saja semua notifikasi ada seperti biasa. Ini cerita orang lebih tua. Kita sendiri pula bagaimana?

Pernah tak anda sedang membersihkan notifikasi, lepas tertekan saja butang 'clear' baru perasan 'eh, ada topik menarik la dekat ni' tapi sebab dah dibersihkan - anda tak sempat nak tekan notifikasi yang anda rasa menarik tu.

Kemudian anda mula rasa menyesal jari anda cepat sangat clear-kan notifikasi yang ada.

Di antara semua sampah digital yang paling banyak memakan masa untuk dibersihkan, inilah raja segala sampah digital; sampah aplikasi mesej.

Ini kerana semua aplikasi mesej mempunyai ramai penyumbang sampah yang akan memenuhi tiap-tiap peranti pengguna yang ada. Sudahlah penyumbangnya ramai, formatnya pun berbeza-beza. Ada sampah dalam bentuk video, imej, audio, pautan dan bermacam lagi format yang disokong.

Setiap hari kita berazam akan meluangkan satu atau dua hari, untuk duduk menyemak satu per satu semua jenis media yang telah dimuat turun tapi kelapangan itu jarang ada kan?

Yang membuatkan situasi bertambah buruk, hari-hari ada saja benda baru masuk menambahkan stres kita.

Kami yakin dalam peranti milik anda SEKARANG INI penuh dengan gambar-gambar iklan, gambar orang lain yang anda tak tahu siapa, pautan ke internet yang langsung tak berkait dengan anda, fail-fail kerja milik pihak lain yang bukan tanggungjawab anda dan bermacam lagi jenis sampah yang anda tak perasan pun bila masuknya.

Semuanya kerana aplikasi mesej membolehkan sebaran-sebaran media sebegini berlaku dengan terlalu mudah.

Kita boleh berjanji akan cuba mengawalnya dan mengubah tabiat kita agar setiap hari meluangkan sedikit masa membuang apa yang tak patut, tetapi pada penghujungnya nanti kita tak mampu mengejar pun kepantasan sampah-sampah ini bertimbun...


5 Jenama Seluar Jeans Terawal Dan Tertua Di Dunia

Fesyen adalah konsep yang sentiasa berkembang dari semasa ke semasa dan sentiasa berubah mengikut peredaran zaman. Contohnya, lihat sahaja gambar lama zaman 80-an dan 90-an, mungkin kita tidak lagi melihat golongan masa kini menggayakan pakaian seperti zaman tersebut.

Selama beratus-ratus tahun, teknik dan proses yang berbeza-beza yang digunakan untuk mencipta denim mempunyai kesan yang ketara ke atas penampilan dan rasa jeans hari ini. Mengenai sejarah jeans, kami pernah tulis dahulu dalam artikel Sejarah Seluar Jeans Yang Telah Menjadi Trend di Seluruh Dunia.

Pada masa kini, terdapat begitu banyak jenama jeans di pasaran daripada jeans yang dijual di pasaran sehinggalah kepada jeans dijual di butik yang harganya mencecah ratusan hinggan ribuan ringgit. Namun, tahukah anda apakah jennama jeans terawal di dunia?

Mungkin ramai yang terkejut jenama ini muncul sebagai jenama ke 5 terawal yang mengeluarkan seluar jeans bukan? Malah, di Malaysia mungkin kita jarang atau tidak pernah melihat orang di luar sana menggayakan seluar jeans dari jenama ini.

Calvin Kleinn terkenal dengan gaya minimalis dan merupakan yang ditubuhkan di New York pada tahun 1968. Dengan bantuan hubungan Baron de Gunzburg, Calvin Klein menjadi terkenal dalam komuniti fesyen eksklusif New York walaupun sebelum pelancaran barisan jeans pertamanya membawa kejayaan komersial pertamanya.

Pada tahun 1970-an, lebih daripada 200,000 pasang seluar jeans telah dijual dalam satu minggu.

wrangler terhasil apabila C.C. Hudson dan abangnya mengasaskan "Hudson Overall Company". Mereka tidak mengambil masa yang lama untuk mengalami ledakan jualan hasil daripada permintaan yang semakin meningkat untuk denim potongan cantik syarikat itu.

Syarikat itu diasaskan dengan matlamat untuk mencipta pakaian kerja yang berkualiti tinggi dan tahan lama untuk pekerja kereta api di pantai timur Amerika. Blue Bell Overall Company ialah nama baharu di mana syarikat itu dijenamakan semula selepas membina kilang pertamanya di South Elm Street. Selepas itu, syarikat itu mengasaskan Wrangler pada tahun 1947.

Persatuan Koboi Pro Rodeo Amerika secara rasmi menaja Wrangler pada tahun 1974. Semasa rodeo, koboi terkenal seperti Jim Shoulder mula memakai jeans, meningkatkan lagi populariti mereka.

Lee Jeans ialah jenama yang telah wujud selama beberapa dekad, dan sejarahnya bermula sejak tahun 1880-an. Henry David Lee mengasaskan Syarikat Lee Mercantile, yang menubuhkan perusahaan pembuatan dan peruncitan barangan halus di Kansas. Dia segera melihat keperluan untuk pakaian kerja yang tahan lasak. ,.

Sebagai satu bahagian pengiklanan, H.D. Syarikat Lee menghasilkan Buddy Lee. Buddy Lee yang asli dipamerkan di tingkap Gedung Serbaneka Syarikat Dayton di Nicollet Avenue di Minneapolis, Minnesota, berpakaian keseluruhann jenama Lee.

Untuk membangunkan, menghasilkan dan mengedarkan barangan berkualiti tinggi yang kelihatan cantik dan sesuai dengan lebih baik, Lee menyertai Kontoor Brands, salah satu syarikat pakaian gaya hidup global terkemuka. Ini telah membolehkan Lee memberikan kebebasan dan keselesaan kepada individu di seluruh dunia untuk meluahkan perasaan mereka.

Carhartt Jeans telah wujud sejak tahun 1889. Hamilton Carhartt mencipta model perniagaan yang menekankan ketahanan berbanding gaya. Ini menyebabkan seluar jeans mereka dipakai oleh pekerja kereta api, antara profesion lain yang memerlukan penekanan pada keselesaan, kehangatan dan kefungsian.

Carhartt membangunkan pakaian untuk askar dan pekerja sokongan, pakaian untuk dan pakaian hutan untuk Marin di Pasifik semasa Perang Dunia II. Menariknya, semasa Perang Dunia I, Carhartt membekalkan tujuh pakaian seragam untuk tentera Amerika untuk membantu kerajaan.

Syarikat ini bermula dengan dua mesin jahit dan lima pekerja. Slogan pertama Carhartt ialah "Honest value for an honest dollar". Hari ini, pakaian Carhartt biasanya ditemui di tapak pembinaan, ladang dan ladang, antara tapak kerja yang lain. Di Malaysia, jenama ini boleh dikatakan jenama fesyen yang agak premium.

Levi Strauss & Co. ialah jenama jeans tertua di dunia, telah diasaskan pada tahun 1853 oleh Levi Strauss di San Francisco, California. Nama syarikat itu berasal dari pendatang Jerman bernama Levi Strauss, yang diberi kredit kerana mencipta seluar pertama yang kalis air dan tahan koyak dan calar.

Levi Strauss & Co. dan Jacob Davis membuat seluar buruh dengan rivet logam, yang kemudiannya dikenali sebagai "jeans biru" untuk menjadikannya lebih tahan lama untuk lelaki yang bekerja. Pada tahun 1873, mereka menerima paten A.S. untuk ciptaan "Peningkatan dalam Pembukaan Poket Pengikat" mereka.

Hari ini, Levi's telah berkembang menjadi jenama antarabangsa dengan produk yang terdiri daripada pakaian hingga barangan rumah dan segala-galanya di antaranya dan mereka masih membuat seluar jeans seperti yang mereka buat ketika mula-mula membuatnya.


8 Aksi Lakonan Dalam Filem Yang Sebenarnya Langsung Tak Realistik

Filem merupakan antara format karya yang popular di kalangan masyarakat dunia, sebagai bentuk hiburan, pengisian minda atau sekadar pengisi masa.

Walaupun demikian dek dekatnya filem dengan elemen-elemen berorientasikan fantasi, banyak adegan dalam filem yang dipapar biasanya jauh lari daripada realiti, walaupun filem itu tetap berpijak di bumi nyata, realistik dan sekadar mahu memaparkan sesuatu yang normal atau rutin dalam hidup kita.

Berikut adalah 8 adegan yang kelihatan normal dalam filem, nampak senang tetapi sebenarnya cukup susah nak diterjemahkan ke dalam dunia nyata.

Filem berorientasikan kewanitaan gemar memaparkan adegan kawan baik sama-sama ke pusat beli-belah, mencari pakaian yang akan dipakai bagi menyambut satu acara yang istimewa.

Adegannya akan menayangkan watak utama mencuba bermacam jenis baju sebelum menemui satu pasang yang dirasakan terbaik. Cuba anda buat perkara sama dengan kawan anda - cuba pakai dan buka berhelai-helai baju.

Besar kemungkinan  anda dan rakan anda bosan nak meneruskan proses cuba-cuba dan akhirnya pilih sajalah mana yang ada.

Dengar cerita polis masih mencari di mana lokasi lelaki ini jatuh.

Watak khususnya dalam filem aksi, apabila mereka melompat kalah atlet lompat jauh Olimpik.

Apatah lagi kalau mereka berlari dulu sebelum melompat. Dah macam burung pula terbangnya. Memang melanggar hukum fizik betul.

Watak filem bukan saja cekap melompat dari bumbung ke bumbung, bahkan mampu terjun dari bangunan tinggi jatuh ke dalam tong sampah - dengan hanya sedikit sampah melekat di baju. Cedera? Langsung tak ada walaupun tong sampah biasanya dipenuhi kaca, bahan fizikal terbuang selain sampah domestik yang biasa.

Realitinya diri sendiri tahulah. Nak melompat ke depan sikit pun, ada yang dah terseliuh buku lali.

Pernah tak anda tengok acara sukan menembak berlangsung sama ada di kaca TV ataupun secara langsung?

Perasan tak, kebanyakan penembak akan menggunakan pelindung telinga bagi melindungi pendengaran mereka daripada rosak seperti dalam gambar di atas.

Sekarang cuba kita bandingkan bagaimana watak dalam filem menembak senjata mereka tanpa sebarang perlindungan pendengaran. Tengok watak di atas. Dia mampu menembak berdas-das tembakan gattling gun tanpa ada sedikit pun masalah pendengaran terjadi kepada dia.

Apa yang lebih melucukan, sambil menembak ada juga watak yang mampu berbual-bual seolah tidak ada apa-apa masalah menafsirkan ucapan mereka. Semua mesej sampai dengan baik dan difahami setiap butirannya.

Namun kami jarang dapat melihat praktikaliti seni-seni pertahanan diri berjaya diamalkan sekiranya bertembung dengan orang yang menyerang secara membabi buta.

Mungkin kemahiran asasnya membantu ketangkasan dan kemampuan kita mentafsir pergerakan lawan, tapi bila ada seorang berbadan besar menyondol kita ke ke tanah - rasanya kekuda-kekuda yang diamalkan tak lagi sempat nak dipacak.

Ada satu situasi yang aneh sering berlaku dalam filem, yang jarang kita bincangkan.

Bagaimana majoriti watak dalam filem mampu setuju dengan sesuatu isu dengan mudah? Contohnya pemilihan ketua. Senang saja watak utama dilantik. Takkanlah watak lain tak ada cita-cita sama?

Jika ada yang membangkang, biasanya dialah yang akan berpaling tadah ketika penghujung jalan cerita.

Bagi mereka yang dah biasa bermesyuarat, kita dah tahu dah cukup sukar sebenarnya nak dapat kata sepakat yang benar-benar solid. Kadangkala keputusan yang nak diambil perlu ditangguh, sehingga banyak kerja atau arahan tak berjalan demi memastikan keseragaman dicapai.

Setiap kali berlaku majoriti adegan kejar-mengejar di atas jalan raya yang berlaku di bandar-bandar besar, waktu itu jugalah trafik atas jalan lengang.

Perasan tak? Mudah saja hero dan penjahat menyelit sana-sini sesuka hati mereka tanpa perlu risau wujud kesesakan trafik.

Sudahlah jalan automatik lengang semasa kejar-mengejar, kebanyakan kenderaan yang dipandu juga tidak habis minyaknya dan juga tidak melalui plaza tol. Ada ke ditampal sticker RFID kat depan kereta mereka?

"Aku sebenarnya dah pangkat atuk nenek moyang kau. Tapi kalau dah cinta..."

Filem remaja misalnya kerap mengulang taktik sama di mana watak seorang remaja nakal akhirnya jatuh cinta dengan remaja nerd seolah situasi itu mudah belaka.

Adegan-adegan temujanji dalam filem juga tampak mudah. Semasa temujanji akan ada seorang yang pemalu bertemu dengan seorang yang lebih berani. Kedua-duanya berkenalan, saling bertukar-tukar maklumat antara satu sama lain dan akhirnya berjanji mahu sehidup semati bersama.

Penuh dengan rasa janggal, malu, segan dan kadangkala menyampah. Nak jatuh cinta dengan seseorang pun mungkin akan memakan masa setahun dua.

Berapa lama anda tunggu sebelum anda berani mengaku anda suka seseorang?

Bagi penulis, secara puratanya adalah sekitar 4 ke 5 bulan. Itupun masih lagi menggeletar nak mengakuinya. Banyak kali kena reject.

Ada orang sampai ke sudah dia tak berani mengaku. Akhirnya dia terpaksa berputih mata melihat si dia yang dia suka bernikah dengan orang lain.

Dalam filem prosesnya cepat. Keluar ayat romantik sikit, mengaku suka si dia terus si dia pun tersenyum lebar mengakui dia berkongsi perasaan sama.

Realitinya, kita nak dapatkan keberanian tu punyalah lama. Bila dah berani suarakan isi hati kita, apa jawapan akan kita dengar?


5 Kemahiran Asas Manusia Yang Semakin Kurang Diamalkan

Perubahan kepada era teknologi yang serba moden banyak memberikan kesan kepada tingkah laku kita.

Apa yang dulu tabiat harian, kini sudah banyak diganti dengan tabiat berbeza, tanpa kita sedari atau tidak berlaku perubahannya. Tabiat yang membentuk kemahiran merupakan antara perkara yang wajib kita pelajari dan lakukan setiap hari, namun ada di antara kemahiran asas yang ada sudah tidak lagi jadi kemestian.

Sedarkah anda perubahan yang telah berlaku kepada kita? Berikut adalah lima kemahiran asas yang dulu dianggap wajib, tetapi kini hanya kadangkala dilakukan sekali-sekala dalam rutin seharian kita.

Dengan membaca bahan-bahan berbentuk ilmiah seperti buku dan kitab, kita memperolehi ilmu yang bermanfaat - asalkan bahan yang kita baca juga jelas faedahnya.

Namun melihat generasi zaman sekarang dibiasakan dengan corak penyampaian bersifat pantas, segera, ringkas dan padat, kemahiran membaca mereka malangnya banyak dipesongkan oleh keperluan mereka untuk mendapatkan informasi atau maklumat berformat singkat.

Dalam media sosial, kita sudah biasa melihat orang ramai mengguna singkatan TLDR merujuk kepada karangan rumusan bagi memendekkan satu bentuk tulisan. Bahan-bahan ilmiah popular pula dikongsikan dalam bentuk video yang formatnya ringkas dan pendek.

Membaca adalah satu kemahiran yang perlu diasah dan dilatih. Dengan hanya membaca sajalah minda kita berjalan memikirkan bermacam jenis imaginasi yang terangsang, hasil bahan yang kita baca.

Tak sama impaknya tonton video ilmiah jika kita banding dengan baca bahan ilmiah.

Kemudahan teknologi mengakibatkan banyak proses yang memerlukan kita menulis dengan tangan, dilakukan dengan menaip di papan kekunci sama ada di komputer ataupun telefon pintar.

Sehinggakan ada di antara kita apabila diminta menulis, boleh rasa seolah-olah otot kita keras disebabkan lamanya kita tidak menulis sesuatu dengan pen atau pensil.

Melukis di atas kertas pun ramai yang berbakat rasa kekok disebabkan kemudahan melukis secara digital sudah mengambil alih peralatan bersifat 'tradisional' kita.

Tak dinafikan peranti yang kita guna mampu menghasilkan garis-garis tulisan dan lukisan yang cantik dan kemas, ekoran daripada kemampuan aplikasi mengubah dan mengawal garis yang kita buat dengan gerakan tangan dalam bentuk digital.

Tetapi bagi seorang yang menghargai sesuatu yang terhasil akibat kemahiran tangan sebenar, tulisan dan lukisan digital layak dikata seolah-olah menipu kerana seseorang tidak perlu benar-benar berkemahiran tinggi untuk menghasilkan bentuk huruf dan garisan yang cantik rupanya.

Lebih kurang beberapa dekad dahulu, ramai di antara kita tak kiralah yang usia muda atau tua mampu mengingat nombor telefon penting dengan mudah.

Sebut saja nombor mak, ayah, adik-beradik dan pejabat, semuanya tersedia dalam kepala. Bagi nombor-nombor lain yang kurang kerap dihubungi, kita menyimpannya dalam buku telefon kecil dengan setiap nombor serta nama dicatat dengan tangan.

Selepas telefon mula mempunyai kemampuan memori untuk menyimpan nombor dalam angka lebih besar, lama-kelamaan kita sebagai masyarakat pun tidak lagi merasakan ada keperluan untuk mengingati nombor-nombor sebegini.

Sehinggakan ada di antara kita, nombor telefon sendiri pun tak ingat.

Begitulah juga dengan kemampuan kita mengingati perjalanan ke destinasi yang ditujui satu masa dulu. Kita perlu ingat jalan yang betul, kerana kita tahu itu adalah satu-satunya cara untuk mengelakkan kita sesat.

Sekarang semuanya kita serah kepada sistem peta navigasi yang ada dalam telefon kita. Kalau sistem navigasi kata belok, kita belok. Jalan lurus, kita lurus. Sedar-sedar dah sampai.

Minggu depan kalau nak ke tempat sama sekali lagi, terpaksalah kita guna GPS bagi memandu kita ke destinasi.

Pernah tak ketika duduk dalam kumpulan beramai-ramai, anda merasa resah tak memeriksa telefon anda?

Yang anehnya, bukan kita saja kerap buka tutup telefon. Kawan-kawan dan kenalan kita pun nampak seakan berhadapan tekanan serupa. Sekejap-sekejap pegang telefon. Sekejap-sekejap semak skrin, walaupun kita dikelilingi kawan-kawan kita.

Mesti ramai rasa perasaan sebegitu kan? Jika anda ada rasa sebegitu, jangan bimbang. Bukan anda saja yang merasa sebegitu rupa.

Kita makin kurang berkomunikasi secara bersemuka, kerana semakin ramai di antara kita selesa berkomunikasi secara maya dengan telefon menjadi pengantara. Tak percaya? Cuba anda ke kedai makan dan tengok.

Pasti ada kawan-kawan yang lepak beramai-ramai sambil main game, mata tak lekang dari telefon. Ada keluarga yang lebih senang duduk makan dengan setiap anggota keluarga termasuklah bayi 1 tahun ditemani peranti masing-masing.

Yang lepak sendirian pun lebih senang menyendiri ditemani dunia maya.

Tak kisahlah di mana-mana pun, sama ada di rumah, pejabat, taman awam atau stesen pengangkutan awam.

Dalam hidup di mana komunikasi berlaku dengan pesat dan notifikasi masuk mengingatkan kita tentang perkara dan tugasan yang belum selesai menguruskan tanggungjawab hakiki yang ada, ramai di antara kita hilang kemampuan untuk duduk menikmati persekitaran kita tanpa buat apa-apa.

Zaman sekarang, ramai beranggapan setiap detik hidup kita perlu diisi dengan 'benda-benda bermanfaat.'

Realitinya, pendapat sebegini salah. Kita tidak perlu mensibukkan diri kita dengan bermacam perkara hanya untuk membuatkan kita rasa hidup kita seolah-olah besar maknanya. Ada ketikanya kita perlu duduk saja di satu lokasi, tak buat apa. Kosongkan fikiran, tenangkan minda.

Duduk saja dengan main telefon di tangan tak kira ya. Ini betul-betul duduk tak diganggu apa-apa. Berapa lama kita mampu bertahan agaknya?

Berapa orang di antara kita mampu duduk saja tanpa ada rasa risau terdetik di jiwa? Tak ramai rasanya. Yang mampu, anda cukup bertuah sebenarnya. Hargailah masa bersendirian anda tanpa sebarang gangguan dunia.


7 Negara Yang Pernah Digantung Daripada Bermain Dalam Piala Dunia FIFA

Piala Dunia FIFA hanya tinggal beberapa hari sahaja lagi. Kejohonan terulung dunia bola sepak yang dianjurkan setiap 4 tahun sekali ini pastinya dinanti-nantikan oleh setiap peminat bola sepak seluruh dunia setelah Perancis memenanginya pada tahun 2018.

Ketika ini, pastinaya setiap pasukan sedang menyiapkan senarai akhir pemain yang bakal mewakili negara masing-masing. Pasukan yang telah layak ke Piala Dunia di Qatar tahun ini telah melalui pusingan kelayakan dan akan berentap di pusinga akhir yang dijadualkan berlangsung pada  20 November hingga 18 Disember 2022.

Dalam sejarah, kita telah menyaksikan beberapa negara yang telah diharamkan daripada menyertai pertandingan Piala Dunia FIFA atas sebab-sebab tertentu. Kali ini, mari lihat senarai 7 buah negara yang pernah diharamkan bertanding dalam pusingan akhir Piala Dunia walaupun telah layak secara merit.

Selepas edisi Piala Dunia 1942 dan 1946 dibatalkan kerana Perang Dunia II, kejohanan itu kembali pada tahun 1950. Tetapi Jerman dan Jepun tidak dibenarkan terlibat kerana terlibat secara langsung dalam Perang Dunia kedua.

Jerman kembali ke Piala Dunia pada 1954 dan memenangi pertandingan yang diadakan di Switzerland untuk kejuaraan pertama daripada empat gelaran. Manakala Jepun gagal melayakkan diri ke edisi 1954, dan tidak layak ke mana-mana kejohanan sehingga kejohanan pertama mereka dengan edisi 1998 di Perancis.

Fifa bersidang pada September 1961 dengan 67 persatuan ahli untuk membincangkan masalah apartheid yang memerintah di Afrika Selatan Selepas beberapa hari perbincangan, badan induk itu akhirnya menggantung Afrika Selatan daripada semua kejohanan bola sepak antarabangsa.

Larangan itu yang akan menandakan permulaan boikot yang lebih meluas berlangsung selama hampir 30 tahun sehingga selepas apartheid runtuh. Sehinggalah pad 1992 apabila Fifa membenarkan Afrika Selatan menyertai semula dan membawa dunia bola sepak ke negara itu ketika mereka menjadi tuan rumah Piala Dunia 2010.

Mexico merupakan tuan rumah bagi penganjuran Piala Dunia edisi tahun 1986. Malangnya, mereka telah diharamkan daripada Piala Dunia 1990 yang berlangsung 4 tahun berikutnya kerana telah membariskan pemain yan telah melebihi hads umur dalam kelayakan untuk Kejohanan Remaja Dunia 1989.

Piala Dunia 1990 dimenangi oleh Jerman Barat, setelah mereka menewaskan Argentina di final. Itali dan England masing-masing berada di tempat ketiga dan keempat.

Brazil menjadi tuan rumah Chile di Stadium Maracana dalam perlawanan kelayakan terakhir zon Amerika Selatan ke edisi 1990. Dan dengan perlawanan berbaki 20 minit, Brazil hampir pasti layak dengan keputusan seri yang cukup untuk memenangi perlawanan dan mengesahkan kedudukan akhir.

Tiba-tiba penjaga gol Chile Roberto Rojas berpura-pura cedera akibat suar yang dilemparkan oleh peminat semasa pertembungan negaranya menentang Brazil pada 1989 itu. Seorang jurugambar walau bagaimanapun berjaya membongkarkan muslihatnya yang mencederakan kepalanya sendiri menggunakan pisau lipat yang disorokkan dalam sarung tanggannya.

Chile diharamkan daripada Piala Dunia FIFA 1994 sementara Roberto Roja digantung daripada kejohonan utama seumur hidup.

Fifa pernah mengharamkan negara yang pernah dikenali sebagai Burma daripada Piala Dunia 2006 di Jerman. Ia mengeluarkan penggantungan untuk kejohanan itu selepas Myanmar enggan bermain menentang Iran semasa perlawanan kelayakan dan menarik balik penyertaan mereka untuk edisi 2002 di Jepun dan Korea Selatan.

Fifa juga pernah melarang Myanmar daripada bertanding di peringkat kelayakan Piala Dunia 2018 selepas masalah peminat menghentikan perlawanan kelayakan Asia 2014 menentang Oman pada Julai 2011. Tetapi badan induk bola sepak kemudian menarik balik penggantungan itu atas rayuan.

Rusia adalah negara terbaharu yang diharamkan oleh Fifa daripada bertanding di Piala Dunia dengan pengecualian mereka daripada Qatar 2022. Fifa dan badan induk Eropah UEFA bersetuju untuk menggantung semua pasukan Rusia – domestik dan antarabangsa – sehingga diberitahu kelak pada bulan Februari.

Fifa dan UEFA mengeluarkan penggantungan berikutan pencerobohan Rusia ke atas Ukraine. Ia menyingkirkan Rusia daripada play-off kelayakan UEFA untuk Piala Dunia di Qatar sebelum perlawanan separuh akhir dengan Poland yang mara untuk menewaskan Sweden dalam final Laluan B.


6 Sebab Aplikasi Mesej Percuma Patut Dicaj Macam SMS

Suka atau tidak, besar kemungkinan ramai di antara kita 'terpaksa' menggunakan aplikasi mesej disebabkan keperluan untuk berhubung, sama ada berorientasikan pejabat, keluarga, persekolahan anak atau keep in touch dengan sahabat handai kenalan lama.

Kemudahan yang disediakan secara 'percuma' ini memang memudahkan jika dibandingkan dengan sistem pesanan ringkas atau SMS satu masa dahulu. Sudahlah keupayaannya terhad, kita juga perlu membayar hanya untuk satu mesej.

Aplikasi percuma banyak membantu berlangsungnya komunikasi kini, namun ada ketikanya penulis rasa lagi elok kita dikenakan caj untuk setiap mesej kita.

Ada orang langsung tak ikut politik baik tempatan atau antarabangsa. Ada orang sekadar ambil tahu. Ada juga segelintir orang, dia politikkan semua perkara.

Jika ada kemalangan berlaku? Itu angkara politik. Tragedi dan bencana alam? Politik. Kejatuhan nilai matawang dunia berbanding US? Politik. Belanjar dapur dan rumah dia bulan tu tak cukup? Salah ahli politik.

Ramai di antara kita terpaksa melayan orang-orang sebegini yang 24 jam sehari mencari sebab untuk mencanang mesej politik dia. Yang tak best, dia bawa perangai tu ke dalam kumpulan mesej yang disertai kita. Akan makin meriahlah kalau ada yang sependapat dengan dia.

Keluar saja apa-apa berita, dia akan keluar dulu pandangan yang kadangkala tak berasas hanya berdasarkan agak-agak, hanya disebabkan dia tak boleh lari nak kaitkan politik dalam semua isu yang ada.

Usaha untuk mencipta kumpulan perbincangan melalui media sosial atau aplikasi mesej pasti akan menampakkan satu jenis pengguna; mereka yang gemar menempek iklan setiap hari.

Sudahlah dimuatnaik iklan setiap hari, mesejnya bertalu-talu siap dengan gambar 7-8 keping nak mempromosikan produk atau barangan jualan dia.

Tak salah nak menaikkan iklan, tapi pastikanlah minta izin dulu dan kena pada tempatnya. Ini tidak, bagi salam tak, ketuk tak, main terjah saja pasang iklan di semua kumpulan yang dia sertai.

Orang sebegini berani buat sebaran secara am ni kerana mereka tahu kosnya sifar. Cuba kalau satu mesej dikenakan caj 20 sen. Berfikir panjang jugalah dia nak spam kita semua.

Satu salah anggapan ibu bapa yang mempunyai anak di sekolah, adalah 'kewajipan' cikgu berhubung dan memaklumkan ibu bapa tentang apa-apa perkara menggunakan kumpulan mesej dalam aplikasi.

Tidak. Perkara itu tidak wajib. Terpulang kepada guru sama ada mereka hendak atau tidak menubuhkan kumpulan itu, bagi membantu komunikasi yang lebih berkesan.

Apa yang sangat menyusahkan kerja pendidik, sistem mesej ini membuatkan ibu bapa jadi manja. Barang anak hilang, minta cikgu carikan. Apa anak kena bawa esok? Cikgu kena ingatkan ibu bapa. Ada acara bakal berlangsung? Cikgu kena maklumkan.

Semua komunikasi antara pihak sekolah/guru dan ibu bapa sebenarnya berlangsung secara rasmi melalui murid sebagai perantara. Jika satu mesej aplikasi dikenakan caj 20 sen, adakah anda sebagai ibu bapa akan mempunyai jangkaan serupa mahu guru aktif berhubung dengan anda? Tidak kan?

Sekiranya satu mesej dikenakan bayaran, anda pun mungkin tak mengganggu guru-guru dengan permintaan tak munasabah anda.

Kemudahan mesej secara percuma mengakibatkan ramai di antara kita tidak lagi mampu melihat adanya keperluan untuk 'berusaha' menaip mesej agar lebih mencerminkan diri kita.

Apabila mendapat sesuatu makluman atau arahan majikan sebagai contoh - kita akan membalas 'noted' atau 'maklum' secara beramai-ramai, dilakukan hanya kerana kita boleh melakukannya.

Dalam situasi di mana seseorang meraikan hari ulang tahun, kita akan berpakat-pakat menyalin semula mesej-mesej sebelum kita untuk kita hantar. Jika menerima berita kematian pun sama; ucapan takziah sama akan berulang-ulang dihantar oleh pengguna yang berbeza.

Ya, kami akui ingatan di sebalik semua ucapan itu adalah penting. Tetapi dalam masa yang sama, kemudahan mesej sebegini mengakibatkan kita saling salin-menyalin mesej, mengurangkan sentuhan manusia dalam mesej-mesej kita.

Cuba satu mesej tu kena 20 sen, kami yakin anda tak akan sewenang-wenangnya menyalin mesej atas anda. Anda pasti akan menulis sendiri sesuatu yang lebih peribadi dan ada maknanya.

Seandainya anda pernah menawarkan jawatan kosong melalui iklan, anda pasti akan menemui pemohon yang agak sambil lewa memohon melalui aplikasi mesej.

Mesejnya tidak formal, tidak dirancang dengan baik dan lebih mirip dengan dialog kawan-kawan. Kenapa situasi sebegini semakin kerap berlaku? Ini kerana mesej yang boleh dihantar tidak dikenakan sebarang bayaran.

Apabila tiada kekangan kos, ramai di antara kita mengambil sikap acuh tak acuh walaupun sedang berkomunikasi secara profesional dengan pihak tidak kita kenali.Ayat yang kita karang, pendek-pendek dan ala kadar.

Sekiranya satu mesej perlu dibayar, ramai orang akan take serious apa isi kandungan yang akan mereka hantar. Setiap ayat yang ditulis akan difikirkan terlebih dahulu kerana tahu sebarang kesilapan akan menambahkan kos kepada kita.

Anda bayangkan untuk setiap satu mesej jika dikenakan bayaran, anda ingat bos atau supervisor anda akan hubungi anda secara berleluasa ketika di luar waktu kerja?

Begitulah juga dengan budaya bermesyuarat dalam aplikasi mesej yang kerap menjadi modus operandi standard banyak syarikat, yang merasakan perbincangan secara dalam talian berdasarkan teks sangat efektif.

Sedangkan realitinya perbincangan sebegini hanya menimbulkan banyak kekeliruan. Kita tak nampak ekspresi muka empunya mesej. Bila kita baca mesej boss, susah kita nak tahu dia sedang dalam emosi apa.

Notifikasi masuk bertalu-talu untuk kita baca dan ikuti. Sekiranya satu mesej dikenakan caj 20 sen, kami yakin hanya satu mesej akan sampai ditulis panjang dan padat serta lengkap informasi dan tona mesejnya.


Realiti Sebenar Kadar Bankrap di Malaysia - Statistik

Dalam membicarakan soal beban kewangan yang menjadi isu sebahagian besar masyarakat kita, kita tidak boleh lari daripada turut membincangkan tentang masalah kebankrapan yang boleh dihadapi mereka yang terkesan.

Kami sudah memperjelaskan tentang realiti sebenar apa yang akan berlaku kepada seorang yang diisytiharkan bankrap, kekangannya serta salah faham yang dipegang masyarakat apabila isu ini dibangkitkan.

Tetapi adakah anda faham kenapa topik bankrap sering ditimbulkan? Benarkah isu ini sering berlaku dan adakah bankrap sudah menjadi barah dalam masyarakat kita?

Walaupun media gemar memperbesarkan masalah bankrap sebagai satu isu yang boleh menggigit masyarakat kita, realitinya apa yang kita takuti tidaklah seteruk yang diceritakan.

Selepas kita menangani gelombang tekanan kewangan akibat turun naik kadar faedah yang ditetapkan oleh Bank Negara serta kemampuan ekonomi yang menurun akibat pandemik, Malaysia menyaksikan penurunan dalam kes-kes melibatkan individu yang diisytiharkan bankrap walaupun selepas kadar faedah dinaikkan semula.

Ini bermakna walaupun ada pihak gemar mengaitkan kenaikan kadar faedah bakal sebagai punca lebih ramai individu diisytihar bankrap, setakat ini belum nampak secara statistik ada peningkatan kes.

Penurunan ini dibantu peningkatan nilai ambang minima untuk seseorang boleh diisytiharkan bankrap, di mana nilai itu kini ditetapkan kepada jumlah hutang RM100,000 berbanding amaun RM50,000 seperti sebelumnya, diluluskan dalam sidang Parlimen bulan Ogos tahun 2020 .

Perubahan ini disasarkan untuk memberikan lebih perlindungan kepada golongan pemiutang, sekaligus melambatkan tindakan penghutang dibenar memulakan petisyen kebankrapan di mahkamah, sebagai jalan akhir mengutip hutang tidak berbayar.

Kebimbangan utama kita berkenaan isu ini berkait peningkatan ketara individu berusia 25 ke 34 tahun telah diisytihar bankrap.

Individu kumpulan ini merupakan kumpulan kedua terbesar diisytiharkan bankrap, merangkumi 21.31% daripada keseluruhan pemegang status bankrap.

Kumpulan individu 35 ke 44 tahun menjadi kumpulan terbesar dengan 37.34%. Kumpulan 44-54 tahun 25.92% dan 55 tahun ke atas pula 14.48%.

Untuk makluman anda, ada 240 kes melibatkan individu diisytiharkan bankrap dari tahun 2018 sehingga Julai tahun 2022, yang berusia bawah 25 tahun.

Muda-muda lagi dah menanggung beban kewangan besar yang gagal diselia dengan baik!

Dalam tempoh 4 tahun sehingga Julai 2022, golongan Melayu menjadi kumpulan terbesar diisytiharkan bankrap dengan jumlah kes 27,431 atau 58.31%.

Cina ditempat kedua dengan 11,488 kes atau 24.42% dan India pula 4,138 kes atau 8.80%. Daripada aspek jantina pula, anda rasa siapa lebih ramai diisytiharkan bankrap - lelaki atau perempuan?

Golongan lelaki mendominasi statistik ini dengan 34,305 orang lelaki dideklarasikan sebagai bankrap merangkumi 72.92% daripada semua kes 4 tahun kebelakangan ini.

Wanita pula hanya 27.03% atau 12,715 orang diisytiharkan bankrap. Memang kaum wanita lagi pandai mengurus perbelanjaan agaknya.

Sesuatu yang kita sebagai sebuah masyarakat perlu sedar adalah punca terbesar berlakunya majoriti kes individu diisytiharkan muflis atau bankrap ini.

Bukan pinjaman perumahan, bukan pinjaman sewa beli kenderaan, hutang perniagaan atau hutang kad kredit.

Apa yang aneh pada pandangan penulis, agak jarang pinjaman peribadi dibincangkan dalam persepsi negatif jika dibandingkan dengan pinjaman perumahan, kenderaan ataupun kad kredit.

Pinjaman peribadi merupakan satu fasiliti yang popular di kalangan masyarakat kita, sebagai suntikan modal yang bebas digunakan untuk apa saja tujuan.

Itu jugalah punca utama kenapa 42.03% daripada keseluruhan individu bankrap diisytiharkan bankrap. Ada 19,773 orang bankrap kerana kegagalan membayar semula pinjaman peribadi!

Apa yang membingungkan penulis, kini semakin banyak pula fasiliti pinjaman peribadi secara sah dibenarkan untuk beroperasi, memberikan pinjaman segera kepada peminjam tanpa banyak soal. Takkanlah kita tak belajar sesuatu dari statistik ini?

Sewa beli kenderaan menjadi punca kedua terbesar individu bankrap, merangkumi 14.69% atau 6,910 individu.

Hutang pinjaman perniagaan menjadi sebab ketiga, dengan 13.68% atau 6,435 orang bankrap disebabkannya.

Jelas ramai di antara ahli masyarakat kita gagal mengurus pinjaman peribadi dengan baik. Mungkin disebabkan ketiadaan tujuan atau matlamat yang menjadi faktor mengehadkan sebab-musabab kenapa pinjaman itu perlu dilakukan.

Fasiliti pinjaman peribadi bagi penulis agak berbahaya kerana pinjaman boleh dibuat tanpa matlamat atau kekangan, sehinggakan ramai melihat fasiliti ini sebagai jalan pintas memenuhi niat di hati tanpa benar-benar ada keperluannya.

Nasihat kami jika tiada keperluan, elakkanlah. Kalau kena menabung, menabunglah. Takkan lari gunung dikejar.

Yang penting kita kena kuat bersabar dan jangan melihat pinjaman peribadi ada sebagai pemudahcara untuk menyenangkan kehendak nafsu kita.

17,599 rakyat Malaysia muflis sejak Januari 2020 hingga Mei 2022


8 Istilah Kurang Sopan Bahasa Melayu Yang Berbeza Makna Sebenarnya

Setiap bahasa ada istilah atau perkataan yang digunakan khusus untuk tujuan cercaan, yang dituju kepada pihak lain.

Bagi bahasa Melayu, kisahnya serupa walaupun orang Melayu dikatakan mempunyai ketinggian adab dan kesopanan tutur kata dan bahasa. Cacian orang Melayu yang tradisional, biasanya berlapik, sinis tetapi tidak menyakitkan hati.

Namun ada situasi memerlukan seseorang terus memaki dalam bahasa Melayu yang tak sopan dengan menggunakan istilah kurang enak didengar.

Persoalannya - adakah penggunaan istilah kurang enak ini benar-benar kena pada tempatnya dari aspek laras bahasa atau sebenarnya menyimpang jauh dari makna asalnya?

'Barua' merupakan satu perkataan yang sebenarnya SANGAT KASAR maksudnya, tetapi sering digunakan di kalangan penutur bahasa Melayu bukan?

Istilah ini sebenarnya membawa makna seseorang yang menjadi orang tengah agar hubungan terlarang di antara seorang wanita dengan lelaki bukan mahram boleh berlaku.

Situasi ini juga boleh terpakai sekiranya orang itu menjadi perantara antara seorang pelanggan dengan seorang pelacur, di mana dia yang melakukan rundingan agar kedua-duanya dapat bersama.

'Bangsat' terkenal sebagai istilah cacian dalam masyarakat kita merujuk orang yang bersifat jahat.

Satu makna berbeza bangsat yang jarang disebut, merujuk kepada tindakan seseorang mahu keluar mengembara. Jika seseorang itu hendak keluar mencari peluang di tempat lain - kita boleh merujuk dia dengan frasa dia akan pergi membangsat.

'Bangsat' juga merujuk kepada sejenis kutu yang dikatakan mempunyai bau yang sangat busuk, dikenali dengan nama kutu busuk atau 'bangsat.'

'Sundal' biasanya digunakan untuk tujuan memalukan seorang wanita yang suka menjual maruah diri, sama ada bersifat terlalu gatal dengan lelaki atau lebih parah suka menyerahkan diri sendiri secara sukarela.

Tidak ramai yang tahu dalam bahasa kita, istilah 'sundal bolong' memang benar-benar wujud, diguna bagi merujuk kepada makhluk ghaib sama ada dari jenis pontianak atau langsuir.

Janganlah pula anda teringin melakukan aktiviti persundalan dengan sundal bolong pula ya.

Walaupun penggunaannya telah divariasikan kepada bermacam makna, khususnya merujuk kepada sesuatu tahap kerosakan yang berlaku atau mengharapkan sesuatu yang buruk  berlaku kepada pihak lain - asal istilah 'jahanam' yang sebenar-benarnya memang paling menakutkan antara semua.

'Jahanam' datang daripada nama neraka yang dijadikan tempat di mana manusia yang tidak mematuhi perintah Allah swt. dalam aspek kepercayaan Islam, akan dihantar - itulah makna asalnya.

Sekiranya anda berkata 'pergi jahanam la kau!' kepada orang lain, perbuatan itu bolehlah dilihat seolah-olah anda mengharapkan dia ke neraka.

Itu antara dialog yang sering diungkapkan dalam skrip drama komedi tempatan atau dalam persembahan komedi langsung yang popular di negara kita.

'Lahabau' jika ditujukan kepada seseorang, menandakan seseorang itu dianggap tidak berguna dan tak boleh diharap dalam segala perbuatan. Istilah sinonim 'lahabau' adalah 'haprak.'

Kalau ada mak ayah gelarkan anak mereka lahabau haprak, itu satu petanda anak itu memang tidak boleh diubati lagi perangainya.

Tersenyum besar penulis ketika mengetahui di Melaka, ada usahawan makanan burger menamakan perniagaan beliau sebagai 'Burger Hawau.'

Jika kita rujuk kamus, maknanya samalah seperti menakan jualan burger kita dengan nama 'Burger Celaka' kerana 'hawau' sama ertinya dengan celaka.

Bagaimanapun 'hawau' cukup popular penggunaannya dinegeri itu, sehinggakan ramai menggunakannya tanpa segan silu. Jadi hanya di Melaka saja 'Burger Hawau' boleh berlaku.

Mungkin kerana itulah ramai orang Melaka seakan-akan bangga mulut mereka dikatakan kasar, berbanding rakyat negeri lain.

Kita semua tahu 'bongok' merujuk kepada bodoh, jadi seseorang yang bongok menandakan dia adalah seorang yang bodoh.

Penulis ada seorang kenalan yang gemar menggunakan istilah ini dalam perbualannya.

Apa yang mungkin dia tak tahu, 'bongok' juga merujuk kepada bentuk tubuh seseorang yang besar dan gemuk serta berketinggian rendah. Kebetulan pula dia pun gemuk dan rendah menandakan dia seorang 'bongok.'

Jika anda tahu makna sebenar 'keparat' kami yakin anda akan berhenti menujukannya kepada orang lain.

'Keparat' bukanlah makian atau cacian berbentuk biasa, sebaliknya berkait dengan elemen agama. Makna utama 'keparat' adalah mereka yang kafir dan juga tidak bertuhan.

Marilah kita sama-sama berhati-hati dalam menggunakan istilah ini melainkan anda benar-benar mahu menggunakannya bagi menggelarkan seseorang yang tidak bertuhan secara benar seperti seorang ateis. Mereka memang seorang keparat.


Teknologi Xenotransplantasi: Pemindahan Organ Haiwan Kepada Manusia

Xenotransplantasi merupakan satu istilah dalam bidang perubatan yang merujuk kepada prosedur perubatan pemindahan organ daripada haiwan kepada manusia.

Walaupun ia belum lagi menjadi prosedur pembedahan biasa, ia telah dijalankan beberapa kali untuk menyelamatkan dan memanjangkan hayat manusia apabila organ manusia yang diperlukan dan serasi tidak tersedia untuk didermakan. Haiwan primat paling biasa digunakan dalam xenotransplantasi kerana fisiologi badan mereka dianggap sangat serupa dengan kita.

Idea untuk melekatkan bahagian haiwan pada tubuh manusia, bukan untuk menggantikan organ, tetapi untuk memberikan manusia kuasa yang luar biasa telah berlaku kepada nenek moyang kita dan banyak diceritakan dalam dunia mitologi dengan pelbagai cerita tentang manusia yang mempunyai sayap, ekor, kuku, kepala haiwan, dan sebagainya.

Tidak lama kemudian, dengan kemajuan dalam prosedur pembedahan perubatan, pakar bedah beranggapan pemindahan organ daripada haiwan kepada manusia mempunyai potensinya.

Percubaan sebenar pemindahan pembedahan sedemikian telah dijalankan pada awal 1900-an namun malangnya tidak menemui sebarang kejayaan. Pesakit sama ada meninggal dunia di meja pembedahan itu sendiri atau tidak lama selepas itu. Tetapi kelangsungan hidup mereka, walaupun untuk tempoh yang singkat, menguatkan harapan bahawa dengan kemajuan perubatan selanjutnya, prosedur sedemikian mungkin mempunyai potensi pada masa akan datang.

Pada tahun 1960-an, perintis pakar bedah pemindahan Amerika AS seperti Keith Reemtsma, James Hardy, dan Tom Starzl menjalankan pembedahan xenograf dan walaupun usaha mereka tidak mencapai kejayaan jangka panjang, dunia perubatan nampaknya masih tidak berputus asa sehingga kini.

Sebab utama untuk menjalankan xenotransplantasi, seperti yang dinyatakan sebelum ini, adalah untuk memindahkan organ primata ke dalam manusia untuk menggantikan organ manusia yang berpenyakit atau tidak berfungsi.

Bilangan pesakit yang memerlukan pemindahan organ semakin meningkat kerana pelbagai penyakit akibat gaya hidup tidak sihat masyarakat kita dan organ manusia yang didermakan tidak mencukupi untuk kesemua pesakit yang memerlukan.

Kalau pun jika organ manusia tersedia, ia mesti dikeluarkan dengan cepat dan dipindahkan dari badan penderma kepada badan pesakit dalam masa yang sangat singkat. Ini boleh mengehadkan ketersediaan organ kepada hanya pesakit di kawasan berhampiran.

Tanpa mendapatkan pemindahan organ, ramai pesakit yang terjejas tidak mungkin bertahan. Satu-satunya harapan mereka adalah untuk mencuba xenotransplantation. Ia adalah prosedur yang berisiko dan pesakit dimaklumkan tentang perkara ini dari awal.

Walaupun haiwan primata haiwan "terdekat" dengan manusia dan fungsi fisiologi seakan-akan sama, ia tetap tidak sama. Walaupun buah pinggang yang diambil daripada cimpanzi boleh dipindahkan dengan tahap kejayaan kepada manusia, buah pinggang itu tidak akan berfungsi dengan cara yang sama seperti buah pinggang manusia dan berkemungkinan terdapat komplikasi perubatan akibat ini.

Isu lain ialah soal penolakan organ. Untuk menerangkan perkara ini dengan cara yang sangat mudah, badan kita mengetahui perbezaan antara sesuatu yang merupakan sebahagian daripada badan kita dan sesuatu yang bukan.

Apabila organ, sama ada dari primata atau dari manusia lain, dipindahkan ke dalam badan, tindak balas pertama sistem imun badan adalah menolaknya. Hal ini tidak diketahui pada tahun-tahun awal pembedahan pemindahan organ dan ramai pesakit meninggal dunia kerana badan mereka menolak organ yang baru dipindahkan.

Kini, doktor memberi ubat imunosupresan kepada pesakit supaya tubuh mereka "terpedaya" untuk menerima organ yang dipindahkan. Satu-satunya kelemahan cara ini ialah pesakit mesti terus mengambil ubat imunosupresan sepanjang hayat mereka.

Terdapat juga risiko sebenar jangkitan virus dan bakteria daripada primata kepada manusia daripada pemindahan organ. Penyakit yang setakat ini hanya terhad kepada primata boleh menjejaskan manusia juga. Pesakit bukan satu-satunya orang yang berisiko dalam senario sebegitu, tetapi orang lain di kawasannya juga berpotensi terjejas.

Kedua-dua doktor dan pesakit mesti menimbang isu ini dengan teliti bagi memastikan masalah yang lebih besar di kemudian hari. Walaupun semua langkah berjaga-jaga, ujian dan pemeriksaan dijalankan sebelum pemindahan organ, risiko jangkitan masih tidak boleh diketepikan seratus peratus.

Walaupun kadar kejayaan untuk pemindahan xenotransplantasi mungkin meningkat pada masa hadapan, etika berbuat demikian masih dipersoalkan.

Apabila orang bercakap tentang kemungkinan kejayaan xenotransplantasi, ia sentiasa dari sudut betapa baiknya untuk manusia tanpa memikirkan haiwan yang akan digunakan sebagai penderma; perkataan 'penderma' sebenarnya tidak sesuai di sini, kerana tiada haiwan ini akan secara sukarela menyumbangkan organ mereka.

Kebanyakan haiwan ini adalah 'haiwan makmal'; iaitu, haiwan yang dipelihara dalam keadaan yang mengerikan di makmal dan tertakluk kepada eksperimen yang semuanya sudah tentu untuk kebaikan manusia yang lebih besar. Atau mereka adalah haiwan yang dibesarkan khas untuk 'menderma' organ mereka.

Pemindahan organ haiwan kepada manusia juga mempunyai masalah etika daripada aspek keagamaan. Bayangkan jika organ khinzir dipindahkan kepada badan seorang manusia yang beragama Islam? Kita secara umumny maklum orang Islam diharamkan sama sekali memakan daging khinzir. Bagaimana pula kalau organ haiwan ini berada dalam tubu seorang Muslim?


5 Sisi Gelap Aplikasi 'Food Delivery' Yang Kita Terpaksa Diamkan

Perkembangan dunia digital membawa kepada pembukaan syarikat-syarikat baru berasaskan teknologi, yang berupaya memanfaatkan teknologi terkini untuk menambah baik atau mengubah bidang perniagaan sedia ada.

Satu cabang niaga yang banyak mengalami perubahan positif, adalah bidang perniagaan jualan makanan yang kini banyak dibantu sistem pesanan dan penghantaran menu menggunakan aplikasi.

Jika kita lihat dari aspek pelanggan, banyak kesan positif yang timbul daripada pengenalan sistem sebegini. Aplikasi memudahkan pesanan, penghantaran dan pembayaran dilakukan, tanpa perlu pelanggan keluar dari kediaman atau pejabat mereka.

Tetapi sekiranya kita cuba menilai keberkesanan sistem aplikasi ini daripada perspektif berbeza - wujud tak sisi buruk sistem pesanan makanan yang cukup popular ini? Ada.

Walaupun tidak boleh dinafikan jumlah pesanan yang meningkat membantu menjana pendapatan peniaga, kebajikan para pekerja yang berkhidmat dengan restoran atau kedai makan semakin terabai.

Ada pekedai yang kumpulan pekerjanya tampak seakan tidak menang tangan mengurus tiga jenis pesanan; makan di kedai, beli bungkus dan juga pesanan dalam aplikasi. Sedang mereka sibuk melayan pelanggan yang sudah ada, masuk pesanan baru. Bertalu-talu.

Kehadiran tukang hantar pesanan menunggu, menyulitkan lagi situasi. Ada yang dapat bersabar. Ada yang jenis nak cepat supaya dia boleh beredar sesegera mungkin. Walhal sudah ramai orang yang beratur menunggu dalam baris.

Kebanyakan kedai khususnya kedai-kedai makan kecil, jelas gagal mengurus situasi sebegini dengan baik dek kelam-kabut terkejar menyiapkan pesanan yang di luar kawalan kita. Dek kerana situasi sebegitulah...

Sudah kami sebutkan di atas bagaimana ada pekedai terpaksa mengutamakan pesanan dalam aplikasi, walaupun sudah ramai pelanggan beratur.

Kepada pengusaha dan peniaga, anda perlu faham - setiap kali pelanggan nampak anda lebih mengutamakan pesanan dalam aplikasi berbanding kami yang hadir ke kedai tuan atau puan, semakin menjunamlah persepsi kami terhadap layanan anda terhadap kami.

Kami faham anda mungkin kekurangan pekerja, tetapi tidak adillah anda mengutamakan pesanan dalam aplikasi yang tiba kemudian dalam pesanan selepas kami.

Perubahan trend pesanan makanan turut mengakibatkan restoran makanan segera khususnya, tidak lagi menyediakan banyak kerusi meja untuk duduk. Sebaliknya ruangan restoran dikosongkan bagi mengurangkan jumlah pelanggan yang hadir untuk makan di restoran.

Pesanan dan pembayaran juga sudah kerap dilakukan menggunakan skrin sesentuh, tanpa ada lagi interaksi manusia dengan manusia yang menjadi budaya kita selama ini.

Keselesaan dan kemudahan yang diberikan sistem pesanan dalam aplikasi, pasti ada harga yang pengguna perlu bayar. Harganya pula adalah kos jualan menu yang  meningkat, agak tinggi juga bezanya dengan harga paparan di kedai atau restoran.

Jika sekeping roti canai dijual di kedai pada harga RM1.20, dalam aplikasi harganya boleh naik sehingga RM1.80 ke RM2.20. Kami tidak tahu adakah 100% caj tambahan itu ke poket pengendali aplikasi atau ada peratusan turut diterima tuan punya perniagaan.

Banyak pihak khususnya mereka yang setia dengan sistem aplikasi kerap berkongsikan pandangan bahawa kos untuk keluar, makan di kedai atau bungkus secara sendiri termasuklah kos minyak pengangkutan, lebih tinggi berbanding kos tambahan yang akan kita bayar sekiranya kita menggunakan aplikasi.

Sekiranya untuk satu pesanan kita perlu membayar tambahan sekitar 10 ke 30% caj tambahan daripada harga biasa di kedai belum mengambil kira kos penghantaran, benarkah kos yang kita bayar berpadanan dengan kemudahannya?

Kami tidak tahu bagaimana ketatnya sistem verifikasi syarikat pengendali aplikasi penghantaran dalam menentukan kelayakan sesebuah perniagaan atau premis kedai makan untuk disenaraikan dalam aplikasi mereka.

Apa yang kita tahu, sudah ada kes di mana peniaga yang disenaraikan sebenarnya beroperasi menggunakan nama yang mengelirukan dan mengambil pesanan tanpa memperjelaskan status halal atau tidak halal.

Dalam aplikasi nampak seolah restoran itu adalah halal tetapi realitinya - hanya penghantar makanan yang hadir ke kedai sendiri tahu.

Kelemahan ini berpunca daripada sistem syarikat aplikasi sendiri yang agak toleran, memberikan kelonggaran kepada pengusaha opsyen sendiri sama ada untuk mendeklarasikan status premis mereka sebagai 'halal' atau 'tidak halal.'

Hanya semakan salinan sijil halal diminta syarikat untuk meletakkan status halal sesebuah restoran, tanpa ada semakan dibuat dalam meneliti status tidak halal pemohon.Solusi paling mudah, adalah untuk pelanggan hanya memesan dari kedai yang mereka tahu statusnya. Tetapi langkah itu tidak benar-benar menyelesaikan masalah besar yang ada.

Awal tahun 2022, tular perkongsian seorang penunggang penghantar makanan yang diminta hadir ke sebuah restoran dipercayai bukan Islam mengambil pesanan bagi pelanggan Muslim.

Apa yang sangat menghairankan, premis itu juga didapati menjalankan perniagaan menggunakan 4 nama kedai yang berbeza dalam sistem aplikasi pesanan.

Kes ini kecoh disebabkan beberapa faktor : kewujudan papan tanda berlogo minuman keras di luar premis, pemasangan tokong kecil dalam kedai serta penggajian pekerja Myanmar sebagai tukang masak.

Walaupun tuan punya premis ini menjelaskan dia Muslim bukan Melayu, penjelasan sebegitu tidak menjawab sepenuhnya persoalan utama.

Kenapa premis yang sama, menggunakan tenaga kerja yang sama, dijalankan atas 4 nama berbeza? Dalam 4 nama itu, ada yang diisytiharkan halal dan ada yang diisytiharkan tidak halal - semuanya hasil masakan dalam satu premis yang sama.

Kes-kes sebegini sebenarnya agak menakutkan jika berlaku, kerana kita sangat bergantung kepada kejujuran peniaga dalam memastikan status jualan mereka.

Lebih menakutkan, di negara luar sistem dapur berpusat sebegini semakin mendapat tempat di kalangan peniaga, mampu meminimakan kos operasi tetapi memaksimakan jenis tempahan yang boleh mereka terima.

Kes yang kami ceritakan di atas, adalah kes yang telah didedahkan.

Persoalannya - bagaimana pengendali aplikasi mahu melindungi pengguna khususnya pelanggan makanan halal daripada manipulasi pihak peniaga, yang jelas boleh berlaku dek longgarnya sistem sedia ada?


5 Perpustakaan Tertua di Dunia

Perpustakaan adalah pusat pengetahuan dan pembelajaran di seluruh dunia. Ia adalah rumah kepada semua karya dunia dan bentuk media lain, termasuk filem, CD, pita video, DVD, Cakera Blu-ray, peta, e-buku, buku audio dan pangkalan data. Perpustakaan terawal muncul tidak lama selepas tamadun pertama mula menyimpan rekod bertulis.

Dimanakah perpustakaan terawal di dunia? Perpustakaan pertama ini terdiri daripada tablet tanah liat dan bermula sejak sekitar 2500 SM. Walaupun hampir semua perpustakaan dalam senarai ini telah dimusnahkan, beberapa karya lengkap dan serpihan daripada koleksi mereka telah terselamat.

Kali ini, mari lihat senarai 5 perpustakaan terawal di dunia. Malangnya, kesemua 5 perpustakaan ini sudah tidak lagi wujud ditelan sejarah. Ada juga yang dimusnahkan oleh musuh setela sesuautu kawasan itu ditawan oleh musuh.

Bandar Yunani purba Pergamum (juga dipanggil Pergamon) adalah pusat budaya penting dunia purba, hanya disaingi oleh Alexandria dan Antioch. Seperti Alexandria, Pergamum adalah rumah kepada perpustakaan besar, yang kedua terbaik di Greece purba selepas Perpustakaan Alexandria.

Menurut tulisan Plutarch, Perpustakaan Pergamum menempatkan kira-kira 200,000 jilid buku. Malangnya, tiada indeks atau katalog karya perpustakaan ini wujud hari ini, jadi tiada siapa yang tahu dengan pasti berapa besar koleksi perpustakaan Pargamum.

Seorang warga kota yang terkenal dan isteri Ahli Majlis bandar, Flava Melitene, bertanggungjawab untuk membekallkan buku-buku ke perpustakaan ini . Dia juga menghadiahkan patung Maharaja Rom Hadrian kepada perpustakaan sebagai hadiah. Perpustakaan ini ditubuhkan pada 197 SM dan kini tidak lagi wuujd.

Perpustakaan Alexandria ialah perpustakaan yang paling terkenal dan terbesar di dunia purba. Ia terletak di bandar Alexandria di Mesir purba, yang merupakan pusat ekonomi, budaya, dan intelektual utama dunia pada masa itu.

Alexander the Great, yang dipercayai mengasaskan Alexandria, mendapat inspirasi untuk perpustakaan besarnya sendiri selepas melawat Perpustakaan Diraja Ashurbanipal. Beliau ingin mengumpulakan buku dari wilayah yang ditaklukinya, menukarnya ke bahasa Yunani, dan menyimpannya di perpustakaannya sendiri.

Walaupun Alexander the Great tidak hidup cukup lama untuk melihat impiannya menjadi kenyataan, Ptolemy, yang merupakan salah seorang jeneralnya, mula membina perpustakaan ini sekitar abad ke-3. Perpustakaan Alexandria terkenal kerana mengumpul semua pengetahuan dunia pada masa itu, menterjemah karya ke dalam skrol papirus, dan menyimpannya.

Perpustakaan ini berkembang maju sehingga penaklukan Rom ke atas Mesir pada 30 SM dan ia telah dibakar dan beribu-ribu skrol telah hilang.

Sebelum penemuan perpustakaan purba yang lebih tua pada awal abad ke-20, Perpustakaan Diraja Ashurbanipal dianggap sebagai perpustakaan pertama atau perpustakaan diraja tertua yang masih hidup di dunia. Walaupun kini kita tahu bahawa perpustakaan awal wujud, perpustakaan ini adalah salah satu yang pertama untuk mempunyai sistem sistematik untuk bahannya.

Perpustakaan ini dinamakan sempena Ashurbanipal, raja agung terakhir Empayar Neo-Assyria. Apabila empayarnya telah stabil, Ashurbanipal membina perpustakaan dirajanya dan mengisinya dengan teks yang merangkumi pelbagai subjek, termasuk perubatan, mitologi, sihir, sains, puisi dan geografi.

Teks yang paling terkenal — yang kebanyakannya kekal utuh — daripada Ashurbanipal ialah Epik Gilgamesh. Tablet ini dianggap sebagai karya kesusasteraan terawal yang masih hidup.

Apabila arkib Ugarit ditemui pada tahun 1929, ahli arkeologi menemui lebih daripada satu perpustakaan. Beribu-ribu tablet tanah liat yang mereka temui mendedahkan perpustakaan istana, perpustakaan kuil, dan dua perpustakaan peribadi, satu milik seorang diplomat bernama Rapanu.

Kedua-dua perpustakaan persendirian itu unik di dunia pada masa itu dan mungkin merupakan antara perpustakaan pertama yang dibuat untuk kegunaan peribadi dan peribadi.

Perpustakaan Diraja Kerajaan Ebla purba dianggap sebagai perpustakaan tertua di dunia. Perpustakaan ini ditemui pada tahun 1974 - 1976 oleh ahli arkeologi Itali dari Universiti Rome La Sapienza.

Mereka menemui kira-kira 2,000 tablet lengkap bersaiz dari 1 inci hingga lebih satu kaki, 4,000 serpihan tablet dan lebih 10,000 serpihan dan serpihan kecil. Koleksi teks ini adalah yang terbesar pernah ditemui dari milenium ke-3 SM.

Tidak seperti arkib purba yang lain, terdapat bukti yang menunjukkan bahawa tablet dari perpustakaan Ebla sengaja disusun dan bahkan diklasifikasikan. Tablet yang lebih besar pada asalnya disimpan di rak, tetapi jatuh apabila istana dimusnahkan. Ahli arkeologi dapat membina semula kedudukan asal tablet dan mendapati bahawa ia telah disusun mengikut subjek.

Selain itu, tablet menunjukkan bukti transkripsi awal teks ke dalam bahasa dan skrip asing, klasifikasi dan pengkatalogan untuk mendapatkan semula yang lebih mudah, dan susunan mengikut saiz, bentuk dan kandungan.


5 Filem Bertaraf "Legend" Yang Dulu Gagal Teruk di Pawagam

Kejayaan sebuah filem biasanya diukur dalam dua cara secara am - sama ada dari aspek kewangan yakni kutipan hasil jualan filem tersebut atau daripada impaknya kepada budaya dan masyarakat dunia sehingga layak digelar filem klasik.

Ada filem yang sangat berjaya, tetapi akhirnya dilupakan. Ada juga filem berjaya dari segi jualan dan dinobatkan mempunyai kesan besar kepada perkembangan budaya seni, sama ada di peringkat tempatan ataupun antarabangsa.

Malangnya, ada satu lagi kategori filem yang pada mulanya gagal dek kutipan yang tidak menyaksikan sambutan, sebelum masyarakat menyedari intipati penceritaannya sebenarnya jauh mendalam jika dibandingkan dengan nilai kutipan.

Berikut adalah 5 filem era moden yang kini kita kategorikan sebagai klasik, namun gagal teruk ketika tayangan di pawagam.

Salah sebuah filem yang akan disebut sebagai antara filem terbaik pernah dihasilkan setakat ini, The Shawshank Redemption merupakan adaptasi cerpen nukilan Stephen King berjudul Rita Hayworth and The Shawshank Redemption.

Filem ini mengisahkan tentang seorang banduan bernama Andy (Tim Robbins) yang dipenjarakan atas kesalahan membunuh isterinya, tanpa mendapat pembelaan yang adil.

Dalam penjara, Andy menjalin persahabatan dengan seorang banduan veteran bernama Red (Morgan Freeman) yang banyak membantunya belajar hidup baru serta menjadi penyokong kuat agar Andy tidak putus berharap.

Dengan bajet sekitar $25 juta, tayangan filem ini hanya mampu mendapat pungutan sekitar $16 juta walaupun membariskan bintang yang ternama.

Penganalisis menyifatkan tarikh tayangan yang malangnya jatuh serentak dengan satu lagi filem klasik 'Forrest Gump' lakonan Tom Hanks menjadi punca utama, selain terbitan dua lagi karya klasik iaitu 'Lion King' dan 'Pulp Fiction.'

Tema penjara yang dibawa serta ketiadaan watak wanita utama turut menjadi punca kenapa filem ini gagal teruk di pawagam.

Diarahkan pengarah terkenal Alfonso Cuaron (Y tu mamá también, Gravity, Harry Potter and the Prisoner of Azkaban), Children of Men membariskan bintang Britain, Clive Owen memainkan watak bernama Theo.

Filem ini cuba memaparkan bumi dalam tahun 2027, di mana semua wanita tidak lagi mampu mengandung selepas pandemik, mengakibatkan tamadun manusia dikhuatiri pupus.

Kisah yang disadur novel berjudul 'The Children of Men' karya P.D. James, Theo seorang penjawat awam yang berkhidmat dengan kerajaan Britain pada mulanya.

Tetapi dia terpaksa memainkan peranan penting menyeludup seorang remaja kulit hitam bernama Kee (Clare-Hope Ashitey) yang didapati mempunyai kandungan dalam rahimnya.

Remaja itu dikatakan solusi kepada masalah yang telah melanda seluruh dunia, bagi membolehkan generasi seterusnya dapat dilahirkan.

Walaupun filem ini dipuji pengkritik filem serta tercalon dalam anugerah Academy bagi tahun 2006, filem dengan bajet $76 juta ini hanya berjaya mengutip $70 juta selepas tamat tayangan antarabangsa.

Studio penerbitan filem ini iaitu Universal menyifatkan tema berat yang menjadi paparan utama filem ini menyukarkan pemasarannya dilakukan dengan efektif.

Visualnya pudar dan mesej yang dibawakan juga bukan untuk semua pihak.

Ekoran kegagalan filem ini, Cuaron terpaksa berhenti membikin filem selama beberapa tahun, sebelum kembali dengan filem 'Gravity' yang mempunyai nasib lebih baik di pawagam.

Membariskan dua nama besar industri perfileman Hollywood iaitu Brad Pitt dan Edward Norton pun tidak membantu filem 'Fight Club' berjaya di pawagam, khususnya di pasaran tempatan.

Dengan bajet produksi $65 juta, kutipan pawagam hanya memberi pulangan sebanyak $37 juta.

Nasib filem ini diterima baik di luar, berjaya meningkatkan kutipan kepada $100 juta namun dikatakan masih gagal menampung keseluruhan kos jika diambil kira kos pemasaran.

David Fincher, pengarah filem ini menyalahkan studio penerbitan 20th Century Fox yang dikatakan enggan memasarkan filem ini dengan baik kerana studio itu sendiri sensitif dengan isi kandungannya; didakwa sebagai sindiran kepada muka studio sendiri.

Tema filem itu sendiri bagaimanapun bagi yang dah menontonnya, harus kita akui sukar untuk dipasarkan.

Sebarang kesilapan semasa pemasarannya akan mengakibatkan keseluruhan jalan ceritanya terbongkar.

Kedua-dua pelakon dikatakan bersetuju secara sinis untuk 'Fight Club' dipasarkan sebagai sebuah filem komedi, yang pasti akan mengecewakan lebih banyak pihak yang pergi menontonnya.

Filem 'Blade Runner' diterbitkan dalam tahun 1982 merupakan antara filem genre sains fiksyen paling berpengaruh, memperkenalkan kita kepada rekaan visual dan jalan cerita yang pada ketika itu segar dan sangat mengujakan.

Impak filem ini diteruskan sambungannya, 'Blade Runner 2049' yang membawakan watak berbeza meneruskan kisah filem pertamanya dalam perspektif yang baru.

Kedua-dua buah filem ini dalam aspek genre sains fiksyen duduk dalam kelas mereka yang tersendiri.

Namun kedua-duanya layak dikata gagal mendapat sambutan yang dijangkakan dari aspek kutipan.

'Blade Runner' bukan saja gagal teruk di pawagam, bahkan kritikan terhadap filem itu lantang kedengaran. Dengan bajet $35 juta, filem ini hanya berjaya mendapat $41.5 juta berdasarkan kiraan terbaru hari ini.

Sambungannya lebih bernasib baik. Promosi awalnya  mendapat sambutan baik membolehkan studio menjangkakan kutipan sekitar $400 juta ke atas boleh diperolehi, dengan bajet produksi $185 juta.

Bagaimanapun selepas tayangan 119 hari di pawagam Amerika Syarikat, 'Blade Runner 2049' hanya mampu mendapatkan kutipan $92 juta.

Kutipan filem yang membariskan Ryan Gosling dan Harrison Ford ini akhirnya naik kepada $259 juta selepas tayangan antarabangsa - namun tetap dianggap rugi kerana tidak berjaya menampung kos keseluruhan yang telah dikeluarkan.

Walaupun membariskan pelakon yang layak dikategorikan gred B sebagai bintang utama, 'Starship Troopers' didokong kuat Sony Pictures dari segi bajet - sehinggakan kos produksinya sahaja mencecah $105 juta.

Bagaimanapun ulasan demi ulasan mencerca, mengkritik dan mencemuh kualiti filem ini selepas tayangan perdananya mula mempengaruhi minda penonton menjejaskan kutipan yang diterima.

'Starship Troopers' terpaksa berpuas hati dengan jumlah kutipan tempatan sebanyak $54.8 juta.

Kutipan antarabangsa membantu angka ini naik kepada $120 juta, tetapi tetap dianggap rugi, jauh meleset ramalan sasaran kutipan sebenar.

Dikritik kerana membawakan tema yang disifat kebudak-budakan, majoriti pengkritik ketika itu gagal mentafsir makna sebenar di sebalik mesej yang disembunyikan dalam filem ini.

Hanya selepas beberapa dekad tayangan pertamanya, masyarakat dunia mula menerima satira yang dipaparkan dalam filem dan melihat semula filem ini daripada konteks berbeza.

Perubahan mentaliti masyarakat dunia yang lebih matang menilai sesuatu peristiwa dalam pelbagai sudut dikatakan menjadi punca kenapa 'Starship Troopers' kini diangkat sebagai filem kultus.

Bukan itu saja, filem yang pernah dicemuh bodoh ini juga memulakan francais pelbagai media yang dianggap berjaya bukan saja dalam bentuk filem, malahan melibatkan drama televisyen, siri animasi, novel dan permainan video yang dianggap relevan selepas berdekad terbitan pertamanya.


8 Situasi Awkward Yang Memalukan Kita

Setiap orang mahu dilihat berkeyakinan tinggi, ketika berada di tempat awam. Bagaimanapun ada ketikanya situasi sebaliknya akan berlaku.

Dalam sesetengah interaksi atau kedekatan kita dengan pihak lain, kadangkala akan mewujudkan suasana yang mungkin kita rasakan ganjil untuk kita tangani - sehinggakan ramai di antara kita tidak jelas apa solusi yang ada.

Berikut adalah 8 situasi sangat awkward yang kerap berlaku, kerana semua situasi di bawah adalah rutin biasa kita sebagai manusia.

Anda nak isi minyak kereta. Anda dah bayar guna mesin di pam atau di kaunter. Setibanya anda di pam, atendan pam sudahpun mengambilalih tugas anda mengepam. Apa akan anda lakukan?

Berdiri di situ sambil tersengih? Cuba borak-borak kosong dengan dia sementara mengisi masa pam berjalan? Masuk ke kereta dan biar saja dia uruskan semua? Penulis segan nak masuk kereta dalam situasi ini, rasa macam kurang hormat pula pada mereka.

Tak ada apa-apa yang memalukan bertemu doktor gigi. Apa yang mampu membuatkan kita berasa aneh adalah apabila kita sudah terbaring dengan mulut dingangakan - mata anda akan memandang ke arah mana?

Biasanya penulis akan fokus kepada lampu di atas kita. Kadangkala kalau doktor tu cantik, mata akan menjeling jugalah sekali-sekala. Kalau doktor lelaki, merenung silinglah jawabnya.

Senang tengok klinik gigi kanak-kanak. Ada TV dipasang di kerusi mereka untuk mengalihkan perhatian. Boleh tak orang dewasa tonton kartun juga semasa nganga?

Dalam sesetengah situasi tandas penuh dan orang lelaki dah tak tahan nak buang air, ruangan buang air berdiri terpaksa menjadi pilihan. Penggunaannya...adalah situasi yang sangat awkward bagi ramai lelaki.

Ye lah, kita dah lah kena buka zip seluar dan keluarkan...benda itu. Kemudian tengah kita buang air, datang pula orang lain di sebelah kita menambahkan was-was takut dia terlihat kita dan lebih malang, kita terlihat dia punya...benda itu.

Nak awkward tahap maksima punya, lepas lelaki di sebelah kita selesai dia terus beredar tak cuci tangan dia. Sebut pasal tandas ni...

Satu lagi detik paling aneh yang akan menimpa ramai di antara kita, adalah apabila sakit perut yang amat sangat membuatkan kita ke tandas awam. Malangnya, proses pembuangan air kita pada hari itu agak kuat kedengarannya.

Sehinggakan dah selesai semua urusan, kita akan keluar dari tandas yang kita guna dengan rasa sangsi seolah seluruh dunia sedang memerhati dan menghakimi kita. Kalau nasib kita baik, pada waktu itu juga ada seorang orang lain juga sedang buang air - berhadapan masalah sama malahan lebih kuat bunyinya.

Legalah kita ada geng. Orang lain pun tak dapatlah nak kenalpasti siapa pemilik bunyi yang lantang tadi.

Pernah tak anda terjumpa kenalan, berbual sekejap dan kemudian mengucapkan salam dan selamat tinggal. Tapi kebetulan pula destinasi dia dengan kita selepas itu menuju ke arah sama.

Awkward gila kan? Nak jalan bersama ke lepas tu? Biasanya penulis akan buat-buat masuk ke kawasan lain sambil mengangkat tangan.

Dah lah situasi tu sangat awkward dah. Selepas berjaya 'berpisah', tak lama selepas tu terjumpa balik dia. "Eh, sekarang ni nak kena tegur balik ke, buat-buat tak nampak atau sengih saja?" fikir penulis.

Sekiranya anda kerap menaiki pengangkutan awam, pasti ada situasi di mana ada terpaksa duduk agak rapat dengan orang sebelah anda dalam keadaan letih. Destinasi anda pula masih jauh lagi.

Anda cuba tahan dari tertidur tetapi akhirnya gagal. Sedap anda tidur, tak sedar pun kepala anda tersandar di bahu orang sebelah. Tiba-tiba ada bunyi kuat, anda terjaga dan mula diserang rasa malu tersandar pada orang tak dikenali.

Lebih malu kalau dia pun tersenyum balik kat anda, khususnya kalau sama jantina kita.

Ketika kelam-kabut mencari tempat duduk, di kawasan seperti jabatan kerajaan atau sistem pengangkutan awam - boleh berlaku satu situasi di mana anda yang kurang cakna terduduk sebelah ibu yang sedang menyusukan anaknya.

Mungkin bagi sesetengah orang, situasi sebegini tak apa berlaku tetapi ada juga yang melihat kurang sopan untuk seorang lelaki khususnya dengan tiba-tiba duduk di sebelah perempuan menyusu. Nak salahkan mereka kerana menyusu, tak adil. Mungkin situasi itu memerlukan.

Tapi apa yang baik untuk seseorang lakukan selepas itu? Mohon maaf dan beredar? Terus duduk dan berpaling? Apa langkah terbaiknya?

Trend warna kereta sekarang tak semeriah zaman dulu. Dulu variasi warnanya banyak jugalah. Sekarang majoriti kereta kalau tak warna putih, mesti kelabu, perak atau hitam. Penulis pernah jugalah beberapa kali tercuba masuk kereta orang lain.

Jika tak ada orang di dalam, tak adalah malu sangat. Malangnya ada jugalah sekali dua kita cuba buka pintu dengan ada pemandu sedang duduk bermain telefon.

Nasib baiklah penulis belum pernah lagi tersalah masuk kereta orang, duduk di kerusi pemandu dan mendapati ada orang lain dalam kereta. Nak tambah lagi malang, wanita di sebelah itu ibu sedang menyusu anak pula.

Beringatlah. Sebelum masuk kereta, periksa dulu betul-betul kereta yang anda nak masuki. Takut-takut orang lain tuduh anda cuba melakukan perkara jenayah pula.


Kenapa Harga Baju Bundle Semakin Mahal?

Sebagai peminat barangan bundle atau barangan terpakai, melihat kenaikan harga jualan di 'gedung-gedung' bundle yang dikunjungi membuatkan penulis ada banyak persoalan.

Jika lebih sedekad dahulu kita mampu ke kedai bundle dengan wang RM30, keluar dengan berhelai-helai baju t-shirt dan kemeja yang masih ada kualiti dan kadangkala baru, kini pengusaha bundle nampaknya sudah mewujudkan kategori jualan yang ada segregasi antara jualan biasa dan jualan premium.

Sehinggakan ungkapan 'demo tak kenal bare' sering disebut apabila kita membicarakan tentang harga pakaian atau barangan bundle yang tak masuk akal.

Sudahlah terpakai, kadangkala kondisinya lusuh - tetapi harganya tetap tinggi. Kenapa ini berlaku?

Dalam dunia perniagaan, satu istilah yang dilihat semakin popular adalah industri 'recommerce' industri fesyen.

'Recommerce' merujuk kepada usaha sesetengah pengeluar pakaian yang mahu mewujudkan program khas sendiri jualan semula pakaian terpakai di bawah jenama atau label mereka, kepada pembeli secara dalaman.

Menariknya, jenama yang sudah mula menjalankan program sebegini di Amerika Syarikat sedang meningkat tahun ke tahun, daripada 5 jenama pada tahun 2019 kini sudah mencecah 41 jenama bagi tahun 2022.

Perubahan ini berpunca daripada trend pembeli yang telah berubah khususnya di kalangan generasi muda, yang menjadikan barangan terpakai bukan setakat alternatif, bahkan pilihan utama dalam mendapatkan barangan keperluan berjenama.

Semua perubahan ini didorong dua faktor; kekangan kewangan yang melanda anak muda dan juga peningkatan kesedaran tentang pentingnya kitar semula.

Dianggarkan pasaran pakaian terpakai akan semakin berkembang, dengan pertambahan pembeli yang semakin selesa menggunakan barangan terpakai, dianggarkan nilai pasaran barangan terpakai bakal naik sehingga 16 kali ganda menjelang tahun 2026.

Sesuatu yang unik dan berkait dengan peniaga bundle kita adalah penglibatan mereka dalam industri ini sejak mula, sama ada mereka sedar atau tidak sedar impak yang mereka lakukan.

Menurut laporan New York Times pada bulan Februari tahun 2022, terdapat ramai peniaga barangan terpakai menjalankan perniagaan menggunakan platform dagangan dalam talian seperti Etsy, eBay dan Grailed, yang popular dikalangan peminat barangan terpakai.

Apa yang menghairankan penyelidik industri fesyen di Amerika Syarikat, peniaga Malaysia merupakan kumpulan penjual barangan terpakai paling aktif meniagakan produk selaman mereka ke pasaran Amerika Syarikat.

Tawaran ini mengakibatkan ramai penggiat fesyen di sana yang ingin mendapatkan produk pakaian berjenama lama dan tidak lagi dikeluarkan, banyak berurusan dengan peniaga bundle dari negara kita untuk melengkapkan koleksi yang mereka cari.

Apabila dah banyak permintaan, apa lagi akan berlaku kan? Harga pun akan naik sehingga memberi kesan kepada pasaran bundle tempatan.

Kemampuan pengusaha bundle di negara kita untuk mendapatkan koleksi barangan yang unik dan dicari-cari, diiktiraf sesetengah penggiat industri fesyen di sana.

Bagaimanapun berbeza dengan kita yang biasanya membeli barangan bundle demi menjimatkan bajet, pembeli dari Amerika Syarikat pula sanggup untuk membayar di antara $20 (RM90) ke $60 (RM250) untuk satu helai pakaian berjenama yang ada keunikannya walaupun status barangan itu terpakai.

Sedikit sebanyak, urusniaga sebegini memberikan kelebihan kepada pembeli dari luar untuk mendapatkan koleksi barangan yang dicari, berbanding kita yang mungkin melihat angka itu sebagai terlalu tinggi untuk barang second-hand.

Lagipun, ramai di antara kita beli untuk dipakai. Mereka pula membelinya untuk dijadikan koleksi. Kesan persaingan yang dirasai kita ini memberi kelebihan besar kepada pengusaha bundle tempatan untuk menjana pendapatan lumayan.

Sehinggakan ramai peniaga dikatakan mampu menampung kos yang telah dikeluarkan untuk membeli satu bundle baju, selepas berjaya menjual hanya satu helai pakaian yang dicari-cari ramai pembeli luar.

Sistem jualan ini mewujudkan satu situasi yang agak melucukan kitarannya.

Kebanyakan barangan terpakai di Malaysia hadir dari negara seperti Amerika Syarikat dan Jepun, hasil daripada derma, buangan atau proses kitar semula di sana.

Selepas beberapa proses saringan dan sampai ke Malaysia, guni-guni pakaian terpakai ini kemudiannya dibeli pengusaha bundle tempatan yang akan melakukan saringan sendiri bagi mengasingkan produk bersifat premium dengan yang dikategorikan biasa.

Jika ada yang dikenalpasti berpotensi, pengusaha tempatan akan menjual semula pakaian terbuang ini, kadangkala kembali ke negara asalnya bergantung kepada permintaan dengan harga berlipat kali ganda lebih tinggi.

Lebih untung bagi pengusaha di negara kita, barangan berjenama dari Jepun yang selalunya sampai ke Malaysia, juga mempunyai permintaan hangat di Amerika Syarikat ekoran keunikannya serta ketiadaan produk sebegitu dalam pasaran sana.

Situasi ini jelas menguntungkan pengusaha bundle tempatan, yang diakui oleh media Amerika Syarikat sendiri berjaya memenuhi kehendak pelanggan khususnya penggiat industri fesyen serta cekap menghidu peluang terhidang.

Namun bagi peminat sejati barangan bundle di Malaysia, poket kita pasti akan terasa kesannya jika kita perlu bersaing dengan permintaan dari negara maju.

Walaupun demikian tak bolehlah kita nak salahkan peniaga bundle yang menjual barangan terpakai pada harga yang kita rasa tak munasabah. Ini kerana mereka tahu di pasaran luar, ada yang berebut mahu mendapatkannya pada harga berlipat kali ganda daripada apa yang kita sanggup bayar.

Apa yang kita boleh buat setiap kali berkunjung ke kedai bundle, adalah hadkan saja pembelian kita di rak yang paling depan dan paling murah, mengelakkan diri dari membeli koleksi-koleksi barangan yang telah diasingkan atau digantung di dinding.

Ye lah. Kalau dah harganya $100, takkanlah dia nak terima tawaran RM100 kita pula.

Nasib baiklah bagi penulis, baju t-shirt RM5 masih boleh diperolehi walaupun ada yang kualitinya tak ubah seperti kain buruk. Pakai setahun, nak buang pun tak adalah terasa sangat ruginya.

thredUP Resale Report - Secondhand Is Becoming a Global Phenomenon